1. **DEL: OSEMDESETA LETA V JUGOSLAVIJI**

**Naslov: »Na tem procesu so umrle vse naše sanje o pravni državi.«[[1]](#footnote-1)**

*Naslovna fotografija: Tetka – Roška cesta, 26. julij 1988. (avtor Tone Stojko, hrani Muzej novejše zgodovine Slovenije)*

Slovenska služba državne varnosti je na zahtevo vojaškega vrha konec maja 1988 aretirala tri ljudi. Podčastnika Ivana Borštnerja[[2]](#footnote-2) so obtožili, da je vzel tajni vojaški dokument in ga predal sodelavcem revije Mladina – publicistu Janezu Janši[[3]](#footnote-3), novinarju Davidu Tasiću[[4]](#footnote-4) in uredniku Franciju Zavrlu.[[5]](#footnote-5) Vse štiri so obsodili na sodnem procesu, ki je potekal na vojaškem sodišču v Ljubljani, v srbohrvaščini in za zaprtimi vrati. T. i. proces proti četverici je sprožil takojšen in množičen odpor Slovencev. Ustanovljen je bil Odbor za varstvo človekovih pravic, vrstile so se demonstracije in protesti. Popustil je strah in množice so javno zahtevale svobodo in demokracijo.

* *Odziv časopisov na aretacijo (poročanje o aretaciji):*
* *Članek »Dosledno spoštovati ustavo« (Večer, 7. 6. 1988, str. 2) – Pozivi novinarjev, Preklicali obljubo, Zahteva slovenskih pisateljev*
* *Članki »Janša v vojaškem priporu« (Večer, 3. 6. 1988, str. 24), »Zasegli več dokumentov« (Večer, 3. 6. 1988, str. 24), »Priprli Janeza Janšo« (Večer, 2. 6. 1988, str. 2); »Pripor Janeza Janše dobiva širše razsežnosti« (Primorske novice, 7. 6. 1988, str. 2)*

*Odbor za varstvo človekovih pravic (brez fotografije, samo članki)*

Podnapis: Zaradi aretacije četverice je bil v prostorih revije Mladina 3. junija 1988 ustanovljen Odbor za varstvo pravic Janeza Janše, ki se je kmalu preimenoval v Odbor za varstvo človekovih pravic. Vodil ga je Igor Bavčar[[6]](#footnote-6). Dvorane, v katerih je zasedal odbor, so bile nabito polne – ustanovno listino so podpisali člani 52 uredništev, založb, gibanj, društev in organizacij, do konca junija 1988 pa je odbor podprlo več kot 60.000 posameznikov in 400 organizacij, med katerimi je bilo tudi 30 organizacij zveze komunistov, podporo pa so izražali tudi oporečniki na Hrvaškem in v Srbiji.

* *Članki »Dosledno spoštovati ustavo« (Večer, 7. 6. 1988, str. 2), »Danes o manifestacijah« (Večer, 7. 6. 1988, str. 2), »Protest slovenskih sociologov« (Večer, 4. 6. 1988, str. 2), »Sum o nekorektnosti postopka« (Večer, 4. 6. 1988, str. 2), »Pozdravljamo predlog« (Večer, 17. 11. 1988, str. 4), »Za referendum o ustavnih spremembah« (Večer, 11. 10. 1988, str. 4)*

*Slika: Protestno zborovanje 21. junija 1988 (avtor Tone Stojko, hrani Muzej novejše zgodovine Slovenije)*

Podnapis: Tri tedne po prvih aretacijah je Odbor za varstvo človekovih pravic v podporo obtoženim organiziral množično protestno zborovanje na ljubljanskem Kongresnem trgu. Na presenečenje mnogih se je zborovanja udeležilo več kot 30.000 ljudi, ki so zahtevali izpustitev priprtih oziroma korektno sojenje, če bi do njega prišlo. Med vrsto nastopajočih velja omeniti skupino Pankrti, ki se je ponovno zbrala le za to priložnost, ter APZ Tone Tomšič, ki je odpel ponarodelo pesem »Lipa zelenela je«.

* *Slika: Veliko protestno zborovanje 21. novembra 1988. Demonstracije je takrat prvič prenašala RTV Slovenija. (avtor Tone Stojko, hrani Muzej novejše zgodovine Slovenije)*
* *Članki: Demokracija »JBTZ kaj sedaj«, ''JBTZ'' (Demokracija, leto II, št. 6, 13. 2. 1990, str. 1, 8–9); »Poziv odbora« (Večer, 19. 11. 1988, str. 1); »Kulturni miting v podporo priprtim« (Primorske novice, 24. 6. 1988, str. 2)*
* *Slika: Primera priponk, ki so jih demonstranti nosili v času procesa proti četverici. (hrani Park vojaške zgodovine Pivka in Maruša Mele Pavlin)*

*Slika: Enotno za naše pravice – Roška cesta, 27. junij 1988. (avtor Tone Stojko, hrani Muzej novejše zgodovine Slovenije)*

Podnapis: Sojenje obtoženim se je začelo 18. julija. Prvi dan se je pred stavbo vojaškega sodišča na Roški cesti v Ljubljani zbralo manjše število ljudi, nekaj dni pozneje pa jih je bilo pred sodiščem že več kot 10.000. Protestirali so ljudje različnih stanov in poklicev, od preprostih delavcev do najbolj znanih slovenskih pisateljev in pesnikov. Zahtevali so, naj bo proces odprt vsaj za novinarje in naj četverico branijo civilni odvetniki. Ljudje so bili upravičeno razjarjeni tudi zato, ker je proces sredi Ljubljane potekal v srbohrvaščini in ne v slovenskem jeziku.

* *Članek »Trpka slovenska ura«*
* *Foto: Tetka – Roška cesta, 26. julij 1988 (avtor Tone Stojko, hrani Muzej novejše zgodovine Slovenije); Množica – Roška cesta, junij/julij 1988 (avtor Tone Stojko, hrani Muzej novejše zgodovine Slovenije)*

*Slika: Konec sojenja (brez fotografije, samo članki)*

Podnapis: Sojenje se je zaključilo 26. junija. Vsi štirje obtoženi so bili spoznani za krive – Borštner je bil obsojen na štiri leta zapora, Janša na petnajst mesecev, Zavrl na dvanajst in Tasić na pet mesecev. Sodbo ljubljanskega vojaškega sodišča je potrdilo Vrhovno sodišče v Beogradu. V začetku avgusta 1989 je bil iz zapora pogojno izpuščen najprej Janez Janša, nato pa še drugi.

* *Diareja, Tomaž Lavrič: Četverico pošljejo na prestajanje kazni (Mladina, 1989)*
* *Članki: »Janša ne gladuje«(* *Večer, 5. 7. 1988, str. 2), »Odpust možen po tretjini …« (Večer, 17. 5. 1989, str. 2)*

*Slika: Majniška deklaracija (vir: splet)*

Podnapis: 8. maja 1989 je na Kongresnem trgu v Ljubljani potekal velik protestni shod zaradi odhoda Janeza Janše v zapor. Ker so oblasti prepovedale protestno zborovanje, je opozicija organizirala odprto sejo predsedstva ZSMS, ki se jo je udeležilo več tisoč ljudi. Na shodu je Tone Pavček prebral Majniško deklaracijo, politično izjavo, ki je postala temeljni program demokratične opozicije v Sloveniji. Podpisalo jo je nekaj več kot sto tisoč ljudi. Takratno dogajanje štejemo za enega od vrhuncev gibanja, ki ga danes imenujemo slovenska pomlad.

* *Članki: »Politični ponedeljek v Ljubljani« (Večer, 9. 5. 1989, str. 1); »Protestna izjava študentov medicine« (Večer, 16. 5. 1989, str. 2)*
* *Slika: Hočemo svobodne volitve, 21. junij 1989 (avtor Nace Bizilj, hrani Muzej novejše zgodovine Slovenije)*

*Slika: Temeljna listina Slovenije (hrani Muzej novejše zgodovine Slovenije)*

Podnapis: Na drugi strani je svoj nacionalni program oblikovala tudi takratna oblast. Konec maja 1989 je Republiška konferenca Socialistične zveze delovnega ljudstva Slovenije sprejela Temeljno listino Slovenije, ki je odražala stališče vladajoče elite. V njej so avtorji še pristajali na jugoslovansko državo, a le v kolikor bo ta federativno in demokratično urejena. Temeljno listino je podpisalo 420.000 ljudi.

1. Stojko, Tone, Slovenska pomlad, Ljubljana: Prodok, 1992, str. 46 [↑](#footnote-ref-1)
2. Ivan Borštner (1944–), podčastnik in publicist. V osemdesetih letih 20. stoletja je s činom praporščaka služboval na poveljstvu ljubljanskega armadnega območja. Leta 1987 je izstopil iz ZKJ in se v istem času povezal z uredništvom revije Mladina. V začetku leta 1988 je Mladini in Novi reviji predal strogo zaupni vojaški dokument 5044/3, ki je kazal na ambicije JLA po nadzoru civilne sfere. Zaradi izdaje vojaške skrivnosti je bil nato aretiran in obsojen na zaporno kazen. Leta 1990 se je zaposlil v varnostnem organu Ministrstva za obrambo RS. Pred osamosvojitveno vojno je kot obveščevalec zbiral informacije o razmerah v JLA in njenih načrtih. Po osamosvojitvi je leta 1996 kandidiral na parlamentarnih volitvah na listi SDS, a ni bil izvoljen. Od devetdesetih let 20. stoletja se je ukvarjal tudi s publicistiko, za sodelovanje v slovenskih obrambnih strukturah pa je bil tudi večkrat odlikovan. [↑](#footnote-ref-2)
3. Janez Janša (1958–), slovenski politik. Politično kariero je začel v Jugoslaviji, kjer je bil član ZKS in KP, predsednik občinske organizacije ZSMS ter član republiških in zveznih organov ZSMS in SZDL. Leta 1982 je zaključil študij obramboslovja, širši javnosti pa je postal znan leta 1988 s procesom proti četverici. Bil je eden od ustanoviteljev Slovenske demokratične zveze, na aprilskih volitvah 1990 pa je bil izvoljen za poslanca in je postal obrambni minister v Demosovi vladi. Pod njegovim vodstvom se je iz TO oblikovala Slovenska vojska in bila uspešna v osamosvojitveni vojni. Leta 1992 se je pridružil Jožetu Pučniku v njegovi stranki SDSS, leta 1993 pa je bil izvoljen za predsednika stranke SDS. Opravljal je funkcijo obrambnega ministra (1992–1994 in 2000) in predsednika vlade (2004–2008, 2012–2013 in 2020–). Nazadnje je vodenje slovenske vlade prevzel po razpadu vlade Marjana Šarca. Ukvarja se tudi s publicistiko in je izdal več knjig. (Slika: Janez Janša, avtor Marjan Garbajs, hrani Park vojaške zgodovine Pivka) [↑](#footnote-ref-3)
4. David Tasić (1962–2019), novinar, urednik in publicist. Študiral je na ljubljanski fakulteti za sociologijo, politologijo in novinarstvo. Med letoma 1981 in 1989 je bil novinar in urednik revije Mladina, sodeloval pa je tudi pri nekaterih drugih jugoslovanskih časopisih in revijah. Leta 1986 je bil izbran za najboljšega mladinskega novinarja v Jugoslaviji. Poleg spremljanja politične scene v Sloveniji in Jugoslaviji je pisal tudi o subkulturnih gibanjih, objavljal intervjuje s političnimi disidenti tistega časa in prispevke, v katerih je obravnaval tabu teme (npr. o Golem otoku). Na procesu proti četverici je bil leta 1988 obsojen, v zaporu pa je izdal tudi nekaj knjig. Leta 1989 je ustanovil založbo Karantanija, eno prvih neodvisnih privatnih založb pri nas. (Slika David Tasić. Spletni vir: Večer) [↑](#footnote-ref-4)
5. Franci Zavrl (1962–), slovenski urednik, aktivist, psiholog in gospodarstvenik. V osemdesetih letih 20. stoletja je bil napovedovalec in odgovorni urednik Radia Študent, leta 1987 pa tudi odgovorni urednik Mladine. Spodbujal je specifično provokativno verzijo Mladininega preiskovalnega novinarstva, zato je bilo zoper njega odprtih kar nekaj kazenskih postopkov. Leta 1988 je bil obsojen na procesu proti četverici. V devetdesetih letih je postal gospodarstvenik in je soustanovitelj oglaševalskega podjetja Pristop. (Slika Franci Zavrl, spletni vir: Razglej.se) [↑](#footnote-ref-5)
6. Igor Bavčar (1955–), slovenski politik in gospodarstvenik. Po krajšem službovanju pri policiji se je leta 1975 vpisal na Fakulteto za sociologijo, politologijo in novinarstvo, kjer je diplomiral iz politologije. Bil je odgovorni urednik časopisa Tribuna in Časopisa za kritiko znanosti ter glavni urednik založbe Krt. Bil je član RK SZDL in nato vodja kabineta predsednika RK SZDL. Po aretacijah četverice je soustanovil in vodil Odbor za varstvo človekovih pravic, 1989 je koordiniral Zbor za ustavo in bil glavni urednik Demokracije (1989–1990). Po volitvah 1990 je postal minister za notranje zadeve. Leta 1992 je ustanovil Demokratično stranko, bil je poslanec državnega zbora, leta 1994 pa je postal podpredsednik stranke LDS. Med letoma 1997 in 2000 je bil vodja vladne službe za evropske zadeve in minister brez resorja. Leta 2001 je zapustil politiko in se zaposlil v gospodarstvu. (Slika: Igor Bavčar, avtor Marjan Garbajs, hrani Park vojaške zgodovine Pivka) [↑](#footnote-ref-6)