1. **DEL: PROCESI DEMOKRATIZACIJE**

**Nove politične stranke**

Politične, gospodarske in socialne razmere v jugoslovanski federaciji so se konec osemdesetih let hitro slabšale, partijski vrh pa je še vedno vztrajal pri tem, da oblasti ne bo delil z nikomer. V Sloveniji se je pospešeno razvijala politična opozicija, ki je zahtevala ukinitev oblastnega monopola zveze komunistov in uvedbo demokracije. Leta 1989 so nastale najpomembnejše slovenske opozicijske stranke. Kljub različnim programom in usmeritvam so si bile njihove temeljne zahteve podobne - zavzemale so se za večjo samostojnost Slovenije in razvoj politične demokracije. Večina novonastalih gibanj in strank je bila do razmer v državi kritična in je zagovarjala spremembe na gospodarskem, zdravstvenem, šolskem, socialnem, vojaškem in zunanjepolitičnem področju, pa tudi tesnejše povezovanje slovenskega in jugoslovanskega prostora z Evropo in svetom.

* *»Množično ustanavljanje novih strank«, Tomaž Lavrič, Diareja, Mladina 1989*

Nastanek najpomembnejših opozicijskih strank

|  |  |  |
| --- | --- | --- |
| **Datum nastanka** | **Ime stranke** | **Vodja stranke** |
| 12. maj 1988 | Slovenska kmečka zveza (SZK) in Zveza slovenske kmečke mladine | Ivan Oman |
| 11. januar 1989 | Slovenska demokratična zveza (SDZ) | Dimitrij Rupel |
| 16. februar 1989 | Socialdemokratska zveza Slovenije (SDZS) | France Tomšič |
| 19. marec 1989 | Slovensko krščansko socialno gibanje (SKSG), kasneje Slovenski krščanski demokrati | Peter Kovačič, kasneje pa Lojze Peterle |
| 28. marec 1989 | Meščanska zelena stranka | Marek Lenardič |
| 11. junij 1989 | Ekološko gibanje oziroma Stranka zelenih Slovenije (ZS) | Dušan Plut |
| 27. december 1989 | Slovenska obrtniška stranka (SOS), kasneje Liberalna stranka | Franc Golja |
| 18. januar 1990 | Sivi panterji | Dragan Černetič |

V prvih mesecih svojega obstoja so se novonastale zveze in gibanja srečevali z različnimi težavami, ki so ovirale njihov obstoj in razvoj. Politično prizorišče je bilo namreč po desetletjih prepovedanega političnega združevanja in enostrankarskega sistema zelo zaprto in okorno. Pripadniki novih strank so bili velikokrat deležni poskusov zastraševanja in so se srečevali s finančnimi težavami. Tudi v medijih, glasnikih vladajoče politike, so naleteli na izrazito odklonilen sprejem.

* *Časopis: »Stare in nove politične stranke«, Družina, 25.2.1990, str. 7-10*

Slovenska kmečka zveza

*Slovenska kmečka zveza z Ivanom Omanom[[1]](#footnote-1) na čelu je nastala 12. maja 1988 in je bila prva politična organizacija v času obnavljanja političnega pluralizma. Zastopala je stanovske interese kmetov, se zavzemala za razvoj kmetij, prenovo zadružništva, pravično davčno politiko, vrnitev krivično odvzete lastnine, skladen regionalni razvoj Slovenije ter tržno gospodarstvo po načelih ekoloških in socialnih smernic. Konec leta 1990 se je zveza preimenovala v Slovensko kmečko zvezo-ljudsko stranko, po osamosvojitvi pa v Slovensko ljudsko stranko.*

* *»Ustanovili kmečki zvezi«, Večer, 13.5.1988, str. 2*
* *Posnetek Ivan Oman (Podnapis: Ivan Oman na zborovanju v Dornberku, 11. novembra 1989. Arhiv Parka vojaške zgodovine)*

Slovenska demokratična zveza

*Slovenska demokratična zveza (SDZ) je bila ustanovljena 11. januarja 1989 in je bila prva prava opozicijska politična stranka. V njenem programu so bile zbrane vse zahteve takratne opozicije, med drugim parlamentarna in strankarska demokracija, tržno gospodarstvo in varstvo okolja. Prvi predsednik stranke je postal Dimitrij Rupel[[2]](#footnote-2).*

* *Slika: Ustanovitev slovenske demokratične zveze v Cankarjevem domu 11.1.1989, (avtor: Tone Stojko, hrani Muzej novejše zgodovine)*

Socialdemokratska zveza Slovenije

*Ideja za ustanovitev Socialdemokratske zveze Slovenije se je porodila že med stavko delavcev Litostroja, decembra 1987. Pobudnikom stavke so se kmalu pridružili tudi ostali somišljeniki in se organizirali v stranko Socialdemokratska zveza Slovenije (SDZS) na čelu katere je bil France Tomšič[[3]](#footnote-3). Stranka si je prizadevala za suvereno državo, večstrankarski parlamentarni sistem, učinkovit gospodarski sistem ter zaščito in varovanje okolja. Leta 1989 je vodenje stranke prevzel Jože Pučnik[[4]](#footnote-4), leto kasneje pa se je zveza preimenovala v Socialdemokratsko stranko Slovenije.*

* *»Politična stranka?«, Večer, 17.2.1989, str. 3; »Znova socialdemokrati«, Večer, 17.2.1989, str.1*
* *Posnetek Jože Pučnik (Podnapis: Jože Pučnik na zborovanju v Dornberku, 11. novembra 1989. Arhiv Parka vojaške zgodovine)*

Nastanek slovenskega krščansko socialnega gibanja

*Pobudo za ustanovitev slovenskega krščansko socialnega gibanja je podalo uredništvo Revije 2000, urednik Peter Kovačič pa je postal prvi predsednik. V začetku novembra se je gibanje preimenovalo v Slovenske krščanske demokrate (SKD), položaj predsednika pa je prevzel Lojze Peterle[[5]](#footnote-5). Med drugim so v stranki zahtevali pravico do javnega spomina na vse mrtve, rehabilitacijo po krivici obsojenih in odpravo vseh ideoloških ovir.*

Razlog spreminjajočih se političnih razmer v drugi polovici osemdesetih let so bile tudi spremembe v vodstvih obeh vodilnih slovenskih družbenopolitičnih organizacij. V Zvezi komunistov Slovenije je v nasprotju z ustaljeno prakso začelo prihajati do nesoglasij med starejšimi in mlajšimi politiki. Slednji so vse bolj kritizirali obstoječe razmere in izražali neodobravanje s politiko stranke, kar je pripeljalo do krize in osipa članstva.

Prelomen dogodek v ZKS je bil 14. izredni kongres Zveze komunistov Jugoslavije 22. januarja 1990, v Beogradu. Slovenski delegati so na njem predlagali demokratične reforme za celotno Jugoslavijo ter reformo federacije in ZKJ, a so bili vsi predlogi zavrnjeni. Zaradi neupoštevanja njenih stališč in zavračanja zahtev je zato slovenska delegacija protestno zapustila kongres, ki pa je bil zadnji – ZKJ je razpadla. Zveza komunistov Slovenije pa se je preoblikovala in preimenovala v Stranko demokratične prenove.

* *»Slovenci zapustili kongres«, Večer, 23.1.1990, str. 1; »Zamrznili odnose z ZKJ«, Večer, 24.1.1990, str.1; »ZKJ še ostaja polarizirana«, Večer, 22.1.1990, str.2; »Stranka demokratične prenove«, Večer, 6.4.1990, str. 15*
* *Franco Juri, »Slovenska delegacija zapusti 14. izredni kongres ZKJ«*

Vodstvo Socialistične zveze delovnega ljudstva je leta 1986 prevzel Jože Smole[[6]](#footnote-6), ki je zavzel strpnejšo držo do verujočih. Izboljševanje pogojev za vernike je potekalo v soglasju med SZDLS in ljubljansko nadškofijo, ki jo je vodil nadškof Alojzij Šuštar[[7]](#footnote-7). Slednji je lahko leta 1986 prvič po letu 1952, ko je bil božič odpravljen kot dela prost dan, vernikom voščil po radiu. V naslednjih letih so se začele odpirati tudi druge teme v povezavi s cerkvijo - o božiču kot dela prostem dnevu, možnostih dostopa vernikov do medijev, o verski oskrbi zapornikov in bolnikov … Socialistična zveza delovnega ljudstva se je v začetku januarja 1990 preimenovala v Socialistično zvezo Slovenije, nato pa v socialistično stranko Slovenije.

Tudi Zveza socialistične mladine Slovenije je v kontekstu političnih sprememb razvila številne politične pobude in vse bolj kritizirala obstoječi sistem. Podprla je različne alternativne skupine in gibanja ter sodelovala tudi z nastajajočo opozicijo. Skladno s tem je jeseni 1989 predstavila nov pomen svojih kratic - Za svobodo mislečega sveta. V novem programu se je zavzemala za parlamentarno demokracijo, tržno gospodarstvo in ekološko ozaveščenost. Leto kasneje pa je spremenila ime v Liberalno demokratsko stranko (LDS).

* *»Ustanovljena prva ekološka stranka pri nas«, Tomaž Lavrič, Diareja, Mladina, 1989*

Slika: Ustavni amandmaji (vir: Uradni list Socialistične Republike Slovenije, št. 32, 2.10.1989)

Spremembe jugoslovanske ustave iz leta 1974, ki so odpravile temeljna načela federativne ureditve, so v Sloveniji spodbudile nastanek in organiziranje ustavne opozicije. Februarja 1989 je sedem slovenskih društev in organizacij ustanovilo Zbor za ustavo, ki je v naslednjih mesecih pripravil vrsto predlogov za spremembo slovenske ustave. Le-ta naj bi zagotovila politični pluralizem, ekonomsko suverenost in pravico do samoodločbe.

Ta je pripravil vrsto predlogov za spremembo slovenske ustave in s svojimi stališči močno vplival na delo ustavne komisije. Oblikovanje dopolnil k slovenski ustavi je mesece burilo duhove v slovenski javnosti ter sprožal odločna nasprotovanja najvišjih jugoslovanskih državnih in partijskih oblasti. 81 amandmajev, ki so bili sprejeti 27. septembra 1989, je temeljno spremenilo republiško ustavo in pomenilo velik korak v smeri večstrankarske parlamentarne demokracije.

Z dopolnili je bila uveljavljena je bila pravica slovenskega naroda do samoodločbe in pravica, da lahko izredne razmere v Sloveniji razglasi le slovenska skupščina. Amandmaji so določali tudi, da v družbeno političnem življenju enakopravno sodelujejo vse organizacije delovnih ljudi in občanov, ki delujejo v skladu z ustavo, s čimer je bila odprta možnost delovanja političnih strank. Nadalje je bil za uresničevanje suverenih pravic Slovenije uveden referendum, kot državna himna pa je bila razglašena Zdravljica. Drugi ustavni amandmaji so omogočali prehod iz socialističnega v tržno gospodarstvo ter zmanjšali nekatere pristojnosti federacije v Sloveniji, odpravljena pa je bila tudi smrtna kazen.

*Slika: Dokument Zakon o himni (vir: arhiv državnega zbora)*

*Slika: Zakon o volitvah v skupščine 27.12.1989 (arhiv državnega zbora) in Zakon o političnem združevanju (vir: arhiv državnega zbora)*

*Skupščina socialistične republike Slovenije je 27. decembra 1989 sprejela Zakon o volitvah v skupščine in Zakon o političnem združevanju.*

* *»Politika izgublja podporo ljudstva«, Tomaž Lavrič, Mladina, 1988*

1. Ivan Oman – Slovenski politik. Leta 1988 je prevzel vodenje iniciativnega odbora za ustanovitev Slovenske kmečke zveze in bil izvoljen za njenega predsednika. Sodeloval je v vseh večjih dogodkih demokratizacije in osamosvajanja Slovenije. Bil je podpredsednik Demosa in je sodeloval tudi pri ustanavljanju ostalih pomladnih strank. Leta 1990 je bi izvoljen za člana predsedstva Republike Slovenije, po osamosvojitvi leta 1992 pa za poslanca prvega državnega zbora Republike Slovenije. Ivan Oman je prejemnik državnega odlikovanja *Zlati častni znak svobode Republike Slovenije* za izjemne zasluge pri obrambi svobode in uveljavljanju suverenosti Republike Slovenije. (Slika: Ivan Oman, avtor: Igor Napast, vir Večer – splet) [↑](#footnote-ref-1)
2. Dimitrij Rupel – Slovenski sociolog, politik in diplomat. Bil je profesor na Fakulteti za sociologijo, politične vede in novinarstvo ter sodeloval v uredništvih več revij med drugim Nove revije. Leta 1989 je bil med ustanovitelji stranke Slovenska demokratična zveza, med leti 1990 in 1992 pa je bil prvi zunanji minister Republike Slovenije. Leta 1992 je bil izvoljen v prvi državni zbor Republike Slovenije, decembra 1994 pa za ljubljanskega župana. Kasneje je opravljal funkcije veleposlanika RS v ZDA in ministra za zunanje zadeve ter kot posebni odposlanec za zunanje zadeve in svetovalec sodeloval v kabinetu predsednika vlade. (Slika: Dimitrij Rupel, VIR SPLET) [↑](#footnote-ref-2)
3. France Tomšič – Slovenski sindikalni voditelj in politik. Po izobrazbi je bil strojni inženir. V času, ko je bil zaposlen v Litostroju je decembra 1987 vodil stavko tamkajšnjih delavcev. Bil je prvi predsednik Socialdemokratske zveze Slovenije. S sodelavko Alenko Orel je ustanovil prvo demokratično sindikalno centralo v Slovenji, sindikat Konfederacija novih sindikatov Slovenije – Neodvisnost (Slika: France Tomšič, VIR SPLET). [↑](#footnote-ref-3)
4. Jože Pučnik – Slovenski politik in sociolog. Zaradi kritičnih objav proti oblasti v Novi reviji in Perspektivah je bil v šestdesetih letih prejšnjega stoletja zaprt, potem pa je emigriral v Nemčijo. Tam je ponovno doktoriral, saj mu jugoslovanske oblasti niso hotele izdati potrdila o diplomi. Konec osemdesetih let se je vrnil v Slovenijo in postal vodja koalicije Demos, ki je na prvih svobodnih volitvah leta 1990 zmagala in Slovenijo povedla na pot demokratizacije in tržnega gospodarstva. Jože Pučnik je kandidiral tudi na takratnih predsedniških volitvah, a je izgubil proti Milanu Kučanu, ki je postal prvi predsednik Republike Slovenije. Pučnik danes velja kot eden od idejnih očetov slovenske osamosvojitve (slika: Jože Pučnik, vir: Reporter). [↑](#footnote-ref-4)
5. Lojze Peterle – Slovenski politik. V politično dogajanje se je vključil v osemdesetih letih, najprej prek Revije 2000 in Odbora za varstvo človekovih pravic. Bil je soustanovitelj slovenskega krščansko socialnega gibanja, nato pa predsednik stranke Slovenskih krščanskih demokratov. Leta 1990 se je stranka priključila koaliciji Demos in na prvih večstrankarskih volitvah prejela največ glasov. Lojze Peterle je zato postal predsednik prve slovenske demokratično izvoljene vlade. Po osamosvojitvi Slovenije je postal podpredsednik vlade in zunanji minister. Kasneje je postal poslanec Evropskega parlamenta, leta 2007 pa je kandidiral tudi na predsedniških volitvah v RS. (Slika: Lojze Peterle, VIR SPLET) [↑](#footnote-ref-5)
6. Jože Smole – Slovenski novinar in politik. Sodeloval je v NOB, po vojni pa je nadaljeval z novinarstvom pri različnih revijah (Mladina, Tanjug, Borba, Delo …) in bil predsednik Zveze novinarjev Jugoslavije. Med leti 1968 in 1970 je bil Titov osebni tajnik in vodja kabineta predsednika republike. Bil je tudi jugoslovanski veleposlanik na Japonskem in v Sovjetski zvezi, nato pa član predsedstva CK ZKJ. Na položaju predsednika SZDLS je kot eden prvih vodil dialog z drugače mislečimi in odobraval demokratizacijo. Bil pa je tudi poslanec v skupščini Socialistične republike Slovenije. (Slika: Jože Smole, VIR SPLET) [↑](#footnote-ref-6)
7. Alojzij Šuštar – Slovenski duhovnik in ljubljanski nadškof. V Rimu, kjer so ga posvetili v duhovnika, je doktoriral iz teologije. Služboval in predaval je v Švici, Nemčiji, Avstriji, Italiji in Franciji. Od 1971 do 1976 je bil stalni tajnik Sveta evropskih škofovskih konferenc (CCEE), leta 1980 pa ga je papež Janez Pavel II. imenoval za ljubljanskega nadškofa in metropolita. Bil je ustanovitelj in predsednik Slovenske škofovske konference, obenem pa tudi podpredsednik Sveta evropskih škofovskih konferenc. Šuštar se je aktivno udeležil prizadevanj za osamosvojitev Slovenije in je prejemnik *Zlatega častnega znaka svobode RS.* (Slika: Alojzij Šuštar, VIR SPLET) [↑](#footnote-ref-7)