1. **DEL: VARNOSTNI VIDIKI OSAMOSVAJANJA**

**Vzpostavljanje slovenskih obrambnih sil**

**Naslovna slika: Postroj v Kočevski reki (avtor: Marjan Garbajs, hrani Park vojaške zgodovine Pivka)**

Sredi osemdesetih let so se v slovenski civilni družbi vse pogosteje pojavljale zahteve po temeljiti reorganizaciji vojske, uporabi nacionalnega jezika pri poveljevanju, služenju vojaškega roka bližje domu, zmanjševanju oborožitvenih stroškov in ukinjanju privilegijev vojske. Zveza komunistov Jugoslavije in vojaški vrh sta zahteve civilne družbe označevali za kontrarevolucijo, zaradi katere bi bilo nujno posredovanje vojske in discipliniranje Slovenije. Vsebina dokumenta, zaradi katerega je stekel proces proti četverici, je bila prav priprava vojaških enot v Sloveniji na takšno posredovanje. JLA je z grožnjami razkazovala svojo moč in postajala politični dejavnik, ki se je zavzemal za zvestobo skupni državi in komunizmu. Na drugi strani pa je odnos slovenske javnosti do vojske zaradi njenega samovoljnega početja postal izrazito odklonilen. Poleg gospodarskega in političnega vprašanja je tako vse bolj aktualno postajalo tudi vprašanje vojske oziroma vzpostavitev slovenskih obrambnih sil. Pobudo za ustanovitev Slovenske vojske je 2. marca 1990 na tiskovni konferenci predstavil Demos. Pomen vzpostavitve obrambnih sil je postal še pomembnejši po volitvah aprila 1990, saj se je nevarnost intervencije JLA še stopnjevala – vse do oboroženega konflikta ob razglasitvi samostojnosti.

* *Karikatura letala Supersonic, ki je bil eden od načrtovanih, a nedokončanih megalomanskih projektov JLA (Tomaž Lavrič, Diareja, »Neuresničen projekt domače vojaške industrije – nadzvočno bojno letalo Supersonic« (Mladina, 1988)*
* *»Nekaj misli o vojaškem roku« (Pogovori, št. 1, 1986–1987, str. 16–17); »Pozdrav miru« (Pogovori, št. 1, 1986–1987, str. 18–19)*

Razorožitev Teritorialne obrambe

Maja 1990 je predsedstvo države prevzel predstavnik Srbije Borisav Jović[[1]](#footnote-1) in takoj zahteval uvedbo izrednih ukrepov v državi, vojaški vrh pa bi s sklepi predsedstva dobil formalno možnost, da s silo poseže v proces demokratičnih sprememb v Sloveniji in na Hrvaškem. Eden prvih ukrepov vojaškega vrha je bil ukaz o premestitvi orožja Teritorialne obrambe (TO) in upravnih organov za obrambo v skladišča JLA. Operativni ukaz o razorožitvi TO v Sloveniji je 15. maja 1990, tik pred prisego Demosove vlade, izdal poveljnik Republiškega štaba Teritorialne obrambe[[2]](#footnote-2) generalpolkovnik Ivan Hočevar[[3]](#footnote-3). Zvezne oblasti so računale, da bodo s tem dejanjem disciplinirale Slovenijo in Hrvaško ter novima demokratičnima republiškima vodstvoma onemogočile razpolaganje s precejšnjo količino orožja. Informacija o odvzemu orožja je v Sloveniji sprožila buren odziv in 19. maja je republiško predsedstvo ustavilo oddajo, a je bila Teritorialna obramba takrat v veliki meri že razorožena.

* *Dokument: »Ukaz o razorožitvi« 1 in 2 (spletni vir: Vojaški muzej Slovenske vojske)*
* *Odzivi v časopisju: »Upravičeni protesti« (Večer, 23. 5. 1990, str. 2); »Orožje dobiti nazaj« (Večer, 21. 5. 1990, str. 2); »Čigava je TO« (Naša obramba, let. 22, št. 5, maj 1990, str. 4); »Vrnitev orožja Primorske« (Primorske novice, 12. 6. 1990, str. 3)*

Ustanovitev Manevrske strukture narodne zaščite

Z zaplembo orožja je ostala Teritorialna obramba oslabljena in deloma tudi razcepljena. Njena slabost je bila v razpetosti med lojalnostjo republiškemu vodstvu in formalno podrejenostjo JLA. Izkazalo se je, da je treba nujno reformirati obrambni sistem. Avgusta 1990 je bila tako ustanovljena Specialna enota Republiškega sekretariata za notranje zadeve (RSNZ), oblikovana pa je bila tudi Manevrska struktura narodne zaščite (MSNZ).

MSNZ je bila skrivna organizacija, ki je nastala prav v dneh odvzemanja orožja Teritorialni obrambi. Formalno pokritje je imela v organizaciji Narodne zaščite, ki je bila del sistema splošnega ljudskega odpora. Prvi organizatorji so organizacijo v nekaj tednih razširili v vse slovenske pokrajine, predvsem po neformalnih kanalih. Zajela je nekatere pripadnike Teritorialne obrambe, organov za notranje zadeve in milice. Vsi so bili v organizaciji tajno, tvegajoč aretacijo, saj je njihova dejavnost presegala takratne legalne okvirje. Člani MSNZ so organizirali odporna jedra za primer posredovanja JLA v Sloveniji, zbirali so orožje in ga shranjevali na varnih krajih ter ga razmeščali po območjih, ki so ostala brez orožja. MSNZ je bila ob milici v tistem času dejansko edina obrambna sila Slovenije, saj je bila Teritorialna obramba paralizirana tako zaradi vodstva, ki je bilo podrejeno JLA, kot odvzema orožja.

* *Dokument: »Odločba o imenovanju načelnika Narodne Zaščite« (hrani Ministrstvo za notranje zadeve)*
* *Hiše, v katerih je bilo skrito orožje (hrani Pokrajinski muzej Brežice)*
* *»Gonilo slovenske vojske« (Primorske novice, 19. 5. 1992, str. 2)*

*Podnapis: Pripadniki MSNZ so bili v sodelovanju z enotami milice edini sposobni zavarovati ukrepe nastajajoče države. Po ukazu o razorožitvi TO so orožje in vojaško opremo, ki je niso premestili v skladišča JLA, ponoči vozili na skrivne lokacije po Sloveniji, večinoma na domove civilistov, ki so jim zaupali. Fotografije hiš, v katerih je bilo med vojno skrito orožje, je v sklopu zbirke vojnih razglednic izdal Pokrajinski muzej Brežice.*

* *Slika: Trak pripadnikov Narodne zaščite (hrani Park vojaške zgodovine Pivka)*

Vdor v Republiški štab Teritorialne obrambe

Slovenija je pristojnost nad republiško TO pridobila z ustavnim amandmajem, ki ga je sprejela slovenska skupščina konec septembra 1990. Predsedstvo Republike Slovenije je nato odstavilo generala Hočevarja in imenovalo majorja Janeza Slaparja[[4]](#footnote-4), dotedanjega poveljnika Pokrajinskega štaba TO za Gorenjsko, za vršilca dolžnosti načelnika RŠTO. Ta je ob predhodnem soglasju Predsedstva Republike Slovenije imenoval še poveljnike pokrajinskih štabov TO.[[5]](#footnote-5) S tem so prenehali tudi razlogi za delovanje MSNZ – slednjo so razpustili, večino njenih pripadnikov pa razporedili v sestavo nove TO.

V odgovor na zamenjavo poveljnika RŠTO je JLA v noči s 4. na 5. oktober 1990 zasedla nekdanje prostore Republiškega štaba Teritorialne obrambe v Ljubljani in v njih vztrajala šest mesecev. RŠTO pod poveljstvom Janeza Slaparja se je preselil v prostore Republiškega sekretariata za ljudsko obrambo.

* *Odzivi v časopisju: »Zasedba RŠTO« (Večer, 6. 10. 1990, str. 2); »Nasilen vdor vojaške policije« (Delo, 6. 10. 1990, str. 1); »Novi poveljnik TO« (Večer, 5. 10. 1990, str. 3); »Odziv slovenskih strank (Večer, 6. 10. 1990, str. 4); »Puč odstavljenega poveljnika« (Primorske novice, 9. 10. 1990, str. 2)*
* *Franco Juri, »Roke v vis«*
* *Posnetek: Vdor v RŠTO (arhiv RTV Slovenije)*

1. Borisav Jović (1928–), srbski politik. V Beogradu je leta 1965 doktoriral iz ekonomije, nato pa opravljal različne državne funkcije, večinoma na družbenogospodarskem področju. Konec sedemdesetih let je bil veleposlanik SFRJ v Italiji, leta 1983 pa je bil izbran za podpredsednika srbske skupščine. Leta 1989 je bil izbran za člana predsedstva SFRJ, nato je opravljal funkcijo njegovega podpredsednika in leta 1990, za Janezom Drnovškom, postal predsednik predsedstva. Med letoma 1991 in 1995 je vodil socialistično stranko Srbije, nato pa bil njen podpredsednik. [↑](#footnote-ref-1)
2. Teritorialno obrambo v posameznih republikah SFRJ so vodili republiški štabi (RŠTO). V Sloveniji je pristojnosti nad RŠTO septembra 1990 prevzelo Predsedstvo Republike Slovenije in za poveljnika imenovalo majorja Janeza Slaparja. Ta je nato imenoval še poveljnike TO za posamezne pokrajine. Ko je sedež RŠTO v Ljubljani zasedla JLA, se je RŠTO pod poveljstvom Janeza Slaparja preselil v prostore Republiškega sekretariata za ljudsko obrambo. Tako sta bila v Sloveniji med vojno formalno dva RŠTO, a je bil tisti, ki ga je zasedla JLA, brez funkcije. [↑](#footnote-ref-2)
3. Ivan Hočevar (1933–2021), slovenski general. V času osamosvajanja Slovenije je bil načelnik Republiškega štaba TO in izdal ukaz o razorožitvi oziroma premestitvi orožja TO v skladišča JLA, zaradi česar ga je Predsedstvo Republike Slovenije odstavilo in na njegovo mesto postavilo majorja Slaparja. [↑](#footnote-ref-3)
4. Janez Slapar (1949–), slovenski generalmajor. Na začetku sedemdesetih let se je zaposlil kot vodja priprav za splošni ljudski odpor na upravnem organu za ljudsko obrambo v Tržiču ter nato v enotah TO. Leta 1980 je bil imenovan za načelnika pokrajinskega štaba, leta 1988 pa za poveljnika TO Gorenjske. Med letoma 1990 in 1993 je bil določen za vršilca dolžnosti načelnika Republiškega štaba TO. Za svoje delo je bil večkrat odlikovan, med drugim z Zlatim častnim znakom svobode Republike Slovenije. [↑](#footnote-ref-4)
5. Rezervnega majorja Petra Zupana za Gorenjsko pokrajino TO, rezervnega majorja Albina Gutmana za Dolenjsko pokrajino TO, rezervnega podpolkovnika Franca Anderliča za Južnoprimorsko pokrajino TO (od 30. junija 1991 naprej je to dolžnost opravljal major Vojko Štembergar), rezervnega podpolkovnika Vladimirja Miloševiča za Vzhodnoštajersko pokrajino TO, rezervnega kapetana mag. Viktorja Kranjca za Zahodnoštajersko pokrajino TO, rezervnega majorja Bogdana Beltrama za Južnoprimorsko pokrajino TO in rezervnega majorja Miho Butaro za Ljubljansko pokrajino TO (od 30. junija 1991 naprej je to dolžnost opravljal major Janez Lesjak) ter poveljnika 30. razvojne skupine (pozneje 1. specialna brigada MORiS) rezervnega kapetana I. razreda Antona Krkoviča. [↑](#footnote-ref-5)