1. **DEL: SPOPADI**

**Pobuda na strani slovenskih sil *(naslovna slika: Zaklonišče v času alarma 30.6.1991, avtor Boris Vugrinec, hrani Večer)***

Oborožen odpor Slovencev ter sistematično oviranje in blokiranje premikov enot JLA je popolnoma presenetilo jugoslovansko poveljstvo. Kljub izraziti premoči v vojaško tehničnih sredstvih se njihova pričakovanja niso izpolnila. Uspešne blokade so za slovensko stran predstavljale veliko taktično prednost, saj so obkoljene kolone JLA obtičale in postale lahka tarča za slovenske obrambne sile.

Slovenska stran je tako 28. junija 1991 prevzela pobudo v vojskovanju. Vojaški vrh JLA pa se je takrat odločil za uporabo letalskih sil, s katerimi bi psihološko negativno vplival na Slovence in jih prisilil v pogajanja, hkrati pa uničil pomembno informacijsko infrastrukturo, s čimer bi onemogočil slovensko medijsko kampanjo. A cilji JLA niso bili doseženi – njene vojašnice na slovenskem ozemlju so bile popolnoma blokirane in izolirane. Združitev in koncentracija sil jugoslovanske vojske je bila tako nemogoča.

* *Primerek letala MiG-21[[1]](#footnote-1), ki jih je med vojno za Slovenijo uporabljala JLA (letalo je na ogled v Parku vojaške zgodovine Pivka)*
* *Slika: Maribor 9.7.1991 (avtor Boris Vugrinec, hrani Večer)*

Dogajanje v prvem delu vojne so zaznamovali napadi jugoslovanskih sil na letališče Brnik ter spopadi na mejnih prehodih Gornja Radgona, Rožna Dolina in Holmec. Vojna je potekala v znamenju protiletalskih alarmov po celi državi, med katerimi se je civilno prebivalstvo umikalo v zaklonišča.

* *Dokumenti: Dnevno operativno poročilo (Vojna za Slovenijo, Ljubljana: Nova obzorja, 2014, str. 225, 226 in 227)*
* *Zbirka slik: Civilno prebivalstvo se je ob letalskih alarmih zatekalo v zaklonišča: Zaklonišče 30.6.1991 (avtor Boris Vugrinec, hrani Večer); Alarm-bolnišnica MB 30.6.1991 (avtor Boris Vugrinec, hrani Večer); Zaklonišče pod ZD 30.6.1991 (avtor Danilo Škofič, hrani Večer); Maribor zaklonišče pod ZD 30.6.1991 (avtor Danilo Škofič, hrani Večer); Zaklonišče Nova vas 30.6.1991 (avtor Igor Napast, hrani Večer); Zaklonišče pod ZD 30.6.1991 (avtor Danilo Škofič, hrani Večer)*
* *Odmevi v časopisju: »Streljanje iz topov na Holmcu« (Večer, 28.6.1991, str. 10); Slovenija ni in ne bo pokleknila« (Večer, 29.6.1991, str. 1); »Po alarmu mirneje« (Primorske novice, 2.7.1991, str. 4); »Oklepnik JLA v naših rokah« (Primorske novice, 5.7.1991, str. 13)*
* *Članek: »Nobena čast ni vredna življenja« (Večer, 29.6.1991, str. 2)*

*Podnapis: Zaradi nastalih razmer je prišlo do prvega udejstvovanja mednarodne skupnosti in poskusa oblikovanja premirja, ki je bilo sicer sklenjeno 28. junija ob 21. uri zvečer v Zagrebu, a ni bilo spoštovano.*

Vojaške operacije so se nadaljevale, obe strani pa sta popolnjevali svoje enote. To je bilo še posebej pomembno za jugoslovansko vojsko, saj se je zlasti po zmagi slovenske strani na mejnih prehodih in obkolitvi vojašnic JLA, neprestano povečevalo število dezerterjev in vojnih ujetnikov, ki se niso želeli boriti na njeni strani.

* *Sliki: »Vojaki se predajajo 28.6.1991 (avtor Danilo Škofič, hrani Večer); »MB-prebegli vojaki 4.7.1991 (avtor Danilo Škofič, hrani Večer)*
* *Dokumenta: Dnevno operativno poročilo (Vojna za Slovenijo, Ljubljana: Nova obzorja, 2014, str. 252 in 253)*
* *Dokument: Ukaz raketiranje Brnik, Medvedjek (Vojna za Slovenijo, Ljubljana: Nova obzorja, 2014, str. 205)*
* *Dokument: Redno bojno poročilo (Vojna za Slovenijo, Ljubljana: Nova obzorja, 2014, str. 238)*

**Brnik (naslovčki kot pri političnih strankah v 2. delu?)**

Iz vojašnice na Vrhniki se je 27. junija 1991 v smeri proti Kranju premaknila oklepna kolona JLA z nalogo zasedbe širšega območja letališča Brnik, prevzema kontrole letenja, carinske službe in mejne milice. Letališče in njegovo okolico so ves čas preletavala tudi letala Jugoslovanskega vojnega letalstva. Pripadniki TO so območje letališča varovali že v dneh pred 27. junijem, s premikom enot JLA pa so na Brnik prispele še okrepitve, tako da je bilo tam na dan napada približno 600 vojakov TO.

Do popoldneva je na Brniku vladal nekakšen pat položaj, v katerem sta obe strani ponavljali svoje zahteve. Okoli 18. ure pa je prišlo do prvega spopada, v katerem je bilo ranjenih šest vojakov JLA in poškodovano poveljniško oklepno vozilo. Zaradi možnosti letalskega napada in zračnega desanta enot JLA v noči na 28. junij, so se enote TO reorganizirale in dodatno popolnile. Njeni pripadniki so zoževali krog okrog letalske baze na letališču, spremljali enote JLA in nadzorovali mesta možnih desantov. Ponoči je pri izvidovanju položajev enot JLA življenje izgubil pripadnik TO Peter Petrič[[2]](#footnote-2). Naslednji dan, 28. junija dopoldne so brniško letališče napadla jugoslovanska letala, med nadaljnjim spopadom pa sta življenje izgubila avstrijska fotoreporterja.

29. junija so pripadniki TO vzpostavili stik s častniki tankovske enote JLA in začela so se pogajanja. Vojaki JLA so bili v zelo težkem položaju, saj zaradi uničenega poveljniškega vozila niso imeli stika z nadrejenimi, prekinjena pa jim je bila oskrbo z vodo in hrano. Tekom dneva so se slovenskim silam vdali zvezni miličniki, ki so se 27. junija izkrcali na Brniku z nalogo zasedbe letališke infrastrukture in so se tekom spopadov zadrževali v obkoljeni letalski bazi. Naslednji dan, 30. junija so se razmere na letališču umirile. Slovenska stran je jugoslovanski enoti omogočila premik v upravno stavbo letališča, vojakom pa uporabo kopalnice in telefona za stik z družinami. Vojake jugoslovanske vojske so seznanili z verodostojnimi informacijami o položaju v Sloveniji in Jugoslaviji. Na ta način so jih pridobili na svojo stran in številni med njimi so zapustili enoto. Dogovor o umiku JLA z območja letališča je bil dosežen 4. julija.

* *Zbirka slik: Poškodovan hangar in Airbus, Brnik (hrani Večer); napad na Brnik, avstrijska novinarja (hrani Večer); Napad na Brnik (hrani Večer); Barikade Brnik 27.6.91 (avtor Marjan Garbajs, hrani Park vojaške zgodovine Pivka); Smerokaz Brnik 27.6.91 (avtor Marjan Garbajs, hrani Park vojaške zgodovine); Barikada Brnik 27.6.91 (avtor Marjan Garbajs, hrani Park vojaške zgodovine); Tank na Brniku 27.6.91 (avtor Marjan Garbajs, hrani Park vojaške zgodovine); Tankovska kolona na Brniku 4.7.91 (avtor Marjan Garbajs, hrani Park vojaške zgodovine); Konec spopada Brnik 4.7.91 (avtor Marjan Garbajs, hrani Park vojaške zgodovine); Poškodovana vozila na Brniku 6.7.91 (avtor Marjan Garbajs, hrani Park vojaške zgodovine); Poškodovan hangar 6.7.91 (avtor Marjan Garbajs, hrani Park vojaške zgodovine)*
* *Spominski bojni znak Brnik (spletni vir: Vojaški muzej Slovenske vojske)*

**Rožna dolina**

Jugoslovanski vojaški vrh je poveljniku 5. vojaškega območja, generalu Konradu Kolšku ukazal, naj z nekaterimi enotami v sodelovanju z obstoječimi obmejnimi zasede pas ob meji z Italijo od Sežane do Obale in mejne prehode ter zvezni milici in carini omogoči neovirano prevzemanje služb na mejnih prehodih. Za nalogo je bil zadolžen general Čad, ki je prve tanke JLA proti meji usmeril že 26. junija. Proti mejnemu prehodu Rožna dolina je krenila oklepna kolona iz pivške vojašnice, ki pa je zaradi barikad in okvar prišla le do Vipave. Naslednji dan, 27. junija je nadaljevala pot proti italijanski meji in se zvečer končno prebila do mejnega prehoda Rožna dolina ter ga okoli 22. ure zavzela.

Zaradi zavzetja prehoda s strani JLA se je slovenska stran, kljub neugodnemu razmerju sil na meji, v noči na 28. junij odločila, da mejni prehod napade s presenečenjem in uporabo orožja, saj bi zavzetje pomenilo veliko psihološko prednost in moralno vzpodbudo. Položaj na severnem Primorskem je bil namreč zelo slab, saj je JLA uspelo zavzeti vse načrtovane mejne prehode. Za neposredni napad na enote JLA sta bila na slovenski strani določena samostojna bojna skupina TO in oddelek posebne enote milice. Na mejni prehod pa so poslali tudi kriminaliste z nalogo umikanja civilistov z območja. Pred napadom je bilo posebej poudarjeno, da je jugoslovansko stran, če je to mogoče, potrebno prepričati v predajo.

Popoldne 28. junija sta proti mejnemu prehodu skladno z načrtom odšli obe skupini, zvečer pa je skupina TO začela z napadom. Med spopadom je civilist Drago Kosmač, ki je pred napadom pomagal kriminalistom pri umikanju civilistov, vdrl v prostor mejne milice in tam razorožil skupini starešin JLA in zveznih miličnikov ter jih prisilil k vdaji. Kmalu zatem so se začeli predajati tudi ostali vojaki JLA, saj so bili demoralizirani in zmedeni.

V spopadu so bili ubiti trije vojaki JLA, 16 je bilo ranjenih, uničena pa sta bila tudi dva tanka. Poleg tega je bilo ranjenih šest civilistov, na strani TO in milice pa ni bilo žrtev. Osvoboditev mejnega prehoda v Rožni Dolini je pomembno vplivala na nadaljnji razvoj dogodkov na Primorskem.

* *Spominski bojni znak Rožna dolina-Vrtojba (spletni vir: Vojaški muzej Slovenske vojske)*
* *»Bitka za mejni prehod« (Primorske novice, 30.6.1991, str. 3); »Bitka za Rožno dolino« (Primorske novice, 2.7.1991, str. 4); »Spopad Rožna dolina« (Revija Obramba, št. 11-12, 1991, str. 33)*
* *Dva tanka T-55[[3]](#footnote-3) na razstavi Pot v samostojnost v Parku vojaške zgodovine Pivka. Tanki tega tipa so bili udeleženi v spopadu v Rožni dolini.*

**Limbuš**

Skupaj z oklepno kolono, ki je 27. junija 1991 krenila iz Maribora proti mejnemu prehodu Šentilj, je iz vojašnice odšla tudi druga, manjša kolona, namenjena proti Rušam s ciljem v Dravogradu. Del kolone s protiletalskimi oklepnimi vozili BOV se je uspel prebiti naprej do Fale, drug del s samohodnim topom pa je obtičal na ruškem mostu. Tam se je teritorialcem brez boja vdalo 14 pripadnikov JLA, vključno s častnikom. Še pred tem je koloni na pomoč iz Maribora krenila enota dveh tankov in oddelek vojaške policije, a so ostali blokirani v Limbušu. Naslednji dan, 28. junija jih je napadla enota TO ter poškodovala in nato zaplenila oba tanka. Ob tem je bil skupaj s posadkama zajet tudi ves oddelek vojaške policije.

* *Zbirka slik: Predaja Limbuš (avtor Danilo Škofič, hrani Večer); Predaja vojakov v Limbušu (avtor Danilo Škofič, hrani Večer); Limbuš-po vdaji 28.6.1991 (avtor Danilo Škofič, hrani Večer); Limbuš-priprava molotovk 28.6.1991 (avtor Danilo Škofič, hrani Večer); Limbuš 28.6.1991 (avtor Danilo Škofič, hrani Večer)*
* *Spominski bojni znak Limbuš (spletni vir: Vojaški muzej Slovenske vojske)*

**Gornja Radgona**

Iz smeri Varaždina je 27. junija 1991 proti Sloveniji začela prodirati kolona JLA, ki je imela nalogo zavzeti mejni prehod na območju Gornje Radgone. Dopoldne je prispela do mostu čez Dravo v Ormožu, kjer jo je ustavila minirana barikada iz strojev in tovornih vozil. Po neuspešnih pogajanjih s slovenskimi obrambnimi silami je sledil spopad, pri katerem je bilo poškodovanih več objektov v mestu, med drugim tudi grad.

Ker JLA barikade ni uspela prebiti, je iz Varaždina, skozi Središče ob Dravi proti Ormožu krenila druga kolona. V Ormožu so se vneli boji, posebej pri barikadi, saj bi s prebojem le-te jugoslovanska enota lahko rešila ujeto kolono na mostu. Po neuspešnih poskusih preboja se je kolona umaknila iz mesta in se usmerila proti Ljutomeru.

Tretja oklepna kolona iz Varaždina, pod poveljstvom polkovnika Borisa Popova,[[4]](#footnote-4) pa je skozi Štrigovo in blokade pri Razkrižju prodrla naprej do Veržeja in naslednji dan do Gornje Radgone. Med prodiranjem kolone je bil ubit civilist Janez Svetina[[5]](#footnote-5). Čeprav so enote TO in milice popolnoma obkolile položaje JLA, se polkovnik Popov ni hotel umakniti. Postalo je jasno, da se JLA v Radgoni ne bo vdala zlepa, zato so enote TO 2. julija začele z napadom. V spopadu, ki je trajal do večera, je bilo poškodovanih veliko civilnih objektov v mestu, vključno z gradom in cerkvenim zvonikom. Hkrati z oklepno kolono na mejnem prehodu so slovenske obrambne sile napadle posadko JLA v obmejni stražnici Gornja Radgona in blokirale vse dostope do mesta ter s tem preprečile morebitne poskuse preboja. Po sklenjenem premirju se je kolona 4. julija umaknila nazaj na Hrvaško.

* *Zbirka slik: Gornja Radgona, Korenčičeva ulica po umiku JLA (avtor B. Janšovec, hrani Večer); Gornja Radgona, Pomurska ulica 2.7.1991 (avtor B Janšovec, hrani Večer); Gornja Radgona, pogorela hiša primožičevih in Rantarjevih 9.7.1991 (avtor B. Janšovec, hrani Večer); Gornja Radgona uničen kamion sredi mesta (avtor B. Janšovec, hrani Večer); Gornja Radgona (hrani Večer); Gornja Radgona Tankovska granata je razdejala stanovanje Terezije Dokl na Panonski 36, 28.6.1991 (hrani Večer); Zvonik v Gornji Radgoni (avtor Boris Vugrinec, hrani Večer); Uničenje v Gornji Radgoni 7.7.91 (avtor Marjan Garbajs, hrani Park vojaške zgodovine); Uničena hiša v Gornji Radgoni 7.7.91 (avtor Marjan Garbajs, hrani Park vojaške zgodovine)*
* *Vozilo MT-LBu,[[6]](#footnote-6) ki ga je JLA uporabljala v spopadu v Gornji Radgoni. Vozilo je na ogled v Parku vojaške zgodovine Pivka*
* *Spominski bojni znak Gornja Radgona (spletni vir: Vojaški muzej Slovenske vojske)*

**Holmec**

Območje spopada v Holmcu je bilo po geografskih značilnostih v prid jugoslovanskim silam. Mejni prehod je bil namreč v dolini, stražnica z jugoslovansko posadko pa v neposredni bližini, malo višje. Dominantna točka je pripadnikom JLA omogočala dober pregled nad dolino in objekti milice na mejnem prehodu. Zvezno vodstvo je ukazalo zavzetje mejnega prehoda, za kar so bili odgovorni pripadniki zvezne milice in posadka JLA v omenjeni stražnici. Na drugi strani so stali pripadniki slovenskih obrambnih sil – TO in milice, ki so prehod branili.

Pripadniki slovenske milice so 26. junija 1991 zjutraj na mejnem prehodu dvignili slovensko zastavo, vojaki JLA pa so v odgovor polno oboroženi zavzeli položaje v okolici stražnice. Napetost se je stopnjevala, dokler ni slovenska stran naslednji dan pridobila informacije o načrtovanem napadu enot JLA na prehod. Ponoči so zato pripadniki TO in milice skupaj oblikovali načrte za bojno delovanje, jugoslovanska stran pa je nadaljevala z utrjevanjem svojih položajev. Za napad na Holmec je bila bistvena dokumentacija, ki so jo slovenske sile pridobile ob zajetju zveznih miličnikov v Dravogradu. Na podlagi le-te so namreč načrtovale nadaljnji spopad. Da bi obranila svoje položaje je slovenska stran tako oblikovala štiri udarne skupine, s končnim ciljem prisiliti enoto JLA k umiku v objekt in vdaji.

Zgodaj zjutraj, 28. junija je sledilo medsebojno obstreljevanje, nakar je jugoslovanska stran napadla z vsem razpoložljivim orožjem. Ko je JLA na objekt mejnega prehoda izstrelila zažigalno granato in je stavba zagorela so se slovenski miličniki znašli v brezizhodnem položaju. Ob koncentričnem ognju iz vsega razpoložljivega orožja TO pa se jim je vseeno uspelo umakniti. Malo kasneje so se z vdajo prvih pripadnikov JLA spopadi na Holmcu končali. Boji so terjali precej ranjenih in mrtvih, med njimi sta življenje izgubila tudi dva slovenska miličnika.

* *Zbirka slik: Holmec, 8.7.1991 (avtor Boris Vugrinec, hrani Večer); Razdejanje Holmec 8.7.1991 (avtor Boris Vugrinec, hrani Večer); Prehod Holmec 6.7.91 (avtor Marjan Garbajs, hrani Park vojaške zgodovine); Uničen Holmec 6.7.91 (avtor Marjan Garbajs, hrani Park vojaške zgodovine); Poškodovan prehod Holmec 6.7.91 (avtor Marjan Garbajs, hrani Park vojaške zgodovine); Holmec notranjost 6.7.91 (avtor Marjan Garbajs, hrani Park vojaške zgodovine)*
* *Spominski bojni znak Holmec (spletni vir: Vojaški muzej Slovenske vojske)*

**Golte**

Brniški helikopterski oddelek JLA je bil 25. junija 1991 preseljen v vojašnico Šentvid, saj baza na Brniku domnevno ni bila več varna. V oddelku sta bila tudi pilot, kapetan 1. stopnje Jože Kalan in letalec tehnik, zastavnik 1. stopnje Bogo Šuštar. 27. junija sta bila prerazporejena v Maribor, kjer je bila njuna naloga izvidovanje ob slovensko-hrvaški meji. A že naslednji dan sta se odločila, da s helikopterjem[[7]](#footnote-7) prebegneta iz JLA. »Trdno sva se pripasala. /…/ Gas sem dal do polnega, pridobival hitrost. /…/ Približevala se je ograja vojašnice, dvignil sem korektivno palico, da sva začela pridobivati višino za preskok preko. Pričakoval sem, da naju bodo začeli obstreljevati«, pripoveduje Kalan. Po pristanku na Golteh sta helikopter predala enoti TO, ki ga je zamaskirala, Kalana in Šuštarja pa odpeljala na policijsko postajo v Mozirje, kjer sta tudi formalno prestopila v TO. Kasneje so pripadniki TO na helikopterju prebarvali oznake Jugoslovanskega vojaškega letalstva in jih nadomestili z oznakami TO-001 Velenje ter dodali slovenski grb in znak TO.

* *Slika: Helikopter Gazela TO-001 Velenje, ki je na ogled v Parku vojaške zgodovine Pivka*
* *Slika: Helikopter Gazela 28.6.1991 (avtor Egon Skamlec, hrani Večer)*

1. Lovec prestreznik MiG-21 F-13

   Posadka: 1 član

   Dolžina: 13,46 m

   Razpon kril: 7.154 m

   Površina kril: 23 m²

   Masa praznega letala: 4.819 kg

   Največja vzletna masa: 8.376 kg

   Največja hitrost: 2.175 km/h (Mach 2,10)

   Dolet: 1.420 km (z notranjimi rezervoarji)

   Maksimalna višina: 19.000 m

   Motor: 1 x Tumanski R11-F300

   Oborožitev: 1x top 30 mm (NR-30), 2x rakete zrak-zrak K-13 A (Nato AA-7 Atoll) ali 2x 16 nevodljivih raket S-5 57 mm; dve bombi 250 ali ena 500 kg

   Država proizvajalka: Češkoslovaška/ Sovjetska zveza [↑](#footnote-ref-1)
2. Peter Petrič (1954-1991), pripadnik TO. Na strani slovenskih obrambnih sil je sodeloval v spopadu na Brniku in pri tem izgubil življenje. Po njem nosi ime vojašnica Slovenske vojske v Kranju. Veterani vojne za Slovenijo so mu v spomin junija postavili spominsko obeležje pri Brniškem letališču. [↑](#footnote-ref-2)
3. Glavni bojni tank T-55

   Posadka: 4 člani

   Debelina oklepa: 39-203 mm

   Masa: 36 t

   Oborožitev: top 100 mm D-10-T2S, mitraljez 7,62 mm, mitraljez 12,7 mm DŠKM

   Motor: 12-valjni, dizelski, V-55, 427 kW

   Največja hitrost: 50 km/h

   Doseg: 500 km (715 km z dodatnimi rezervoarji)

   Država proizvajalka: Sovjetska zveza [↑](#footnote-ref-3)
4. Boris Popov (1944-) polkovnik JLA. Po zaključeni vojaški akademiji JLA je leta 1961 nastopil službo v oboroženih silah Jugoslavije. Leta 1991 je bil stacioniran v Varaždinu, kjer je opravljal funkcijo poveljnika 32. motorizirane brigade 32. korpusa JLA. V vojni za Slovenijo je dobil nalogo zasedbe mejnih prehodov Gornja Radgona in Gederovci, po koncu pa se je vrnil v Varaždin. Ker je septembra istega leta vojašnico v Varaždinu predal hrvaškim silam, je bil v Beogradu obsojen na nekaj več kot leto dni trajajočo zaporno kazen, zaradi česar pa je leta 2011 dobil odškodnino. V odsotnosti pa je bil obtožen tudi v Sloveniji in na Hrvaškem. [↑](#footnote-ref-4)
5. Janez Svetina (1941-1991) slovenski prevajalec, pisatelj in psiholog. Leta 1965 je diplomiral iz psihologije in primerjalne književnosti na Filozofski fakulteti v Ljubljani, nato pa se je zaposlil v Vzgojni posvetovalnici v Ljubljani. Delal je z otroki, mladostniki, starši in učitelji, se ukvarjal z vedenjskimi, učnimi, duševnimi in razvojnimi motnjami in težavami otrok, ter napisal več člankov. Leta 1975 je odšel v Indijo, kjer se je poglabljal v vzhodno duhovnost, filozofijo in psihologijo ter tam ostal 15 let. Domov se je vrnil leta 1987 in delal kot svobodni prevajalec in predavatelj, leta 1991 pa je bil svetovalec na Ministrstvu za šolstvo in šport. V času vojne za Slovenijo je želel fotografirati preboj tankov JLA skozi središče Gornje Radgone, a ga je medtem ubil vojak JLA (Slika Janez Svetina, spletni vir: Obrazi slovenskih pokrajin) [↑](#footnote-ref-5)
6. Večnamenski lahko oklepni vlačilec MT-LBu

   Posadka: 2+11 članov

   Debelina oklepa: do 14 mm

   Masa: 11,9 t

   Oborožitev: mitraljez 7,62 mm PKT

   Motor: 8-valjni, dizelski, JaMZ-238, 176 kW

   Največja hitrost: 61 km/h na kopnem in do 6 km/h na vodi

   Doseg: 500 km

   Država proizvajalka: Sovjetska zveza [↑](#footnote-ref-6)
7. Helikopter Gazela TO 001 Velenje (Gazelle SA 341/342)

   Posadka: 2 + 3 potniki

   Dolžina trupa: 9,5 m

   Višina: 3,19 m

   Premer rotorja: 11,97 m

   Masa praznega helikopterja: 958 kg

   Maksimalna vzletna masa: 1800 kg

   Maksimalna hitrost: 310 km/h

   Maksimalna višina: 5400 m

   Dolet: 600 km

   Motor: Turbomeca Astazou IIIA turboshaft 529 KS

   Država proizvajalka: Jugoslavija [↑](#footnote-ref-7)