1. **DEL: OSEMDESETA LETA V JUGOSLAVIJI**

**Naslov: Zadnja leta Jugoslavije**

**Naslovna slika: Karikatura 133 (Večer, 8. 10. 1988, str. 29)**

Maja 1980 je umrl dosmrtni predsednik Jugoslavije Josip Broz Tito. V letih po njegovi smrti so se razkrile vse slabosti Jugoslavije, tako na političnem in gospodarskem kot kulturnem področju. Šest republik in dve avtonomni pokrajini, ki so sestavljale skupno državo, so se zelo razlikovale po družbenem in gospodarskem razvoju, pestila pa so jih tudi etnična trenja. Že tako napete razmere je dodatno zaostrilo še slabšanje gospodarske situacije. Vse več moči je po Titovi smrti pridobivala tudi Jugoslovanska ljudska armada (JLA). Hkrati z vzponom Slobodana Miloševića[[1]](#footnote-1) v Srbiji se je začel vpliv JLA širiti tudi na politične procese v Jugoslaviji.

* *Tomaž Lavrič, Diareja, »JLA prikrito podpira režim Slobodana Miloševića« (Mladina, 1988)*
* *»Strah nas je« (Večer, 7. 10. 1988, str. 2)*

*Glavna slika: Umrl je Tito (Večer, 5. 5. 1980, str. 2)*

*Podnapis: 4. maja 1980 je v ljubljanskem Univerzitetnem kliničnem centru umrl Josip Broz Tito. Dan po njegovi smrti je bila njegova krsta z Modrim vlakom (Plavi voz) prepeljana v Beograd. Tam so Tita pokopali v mavzoleju Hiša cvetja.*

* *Odzivi iz časopisja: »Umrl je Tito« (Večer, 5. 5. 1980); »Umrl je Tito« (Dogovori, 5. 5. 1980); »Tito je umrl« (Primorski dnevnik, 5. 5. 1980); »Ljubljana se je poslovila od Tita« (Zbor občanov, let. 20, št. 9)*

*Glavna slika: Tomaž Lavrič, Diareja, »Pendrek« (Mladina, 1989)*

*Podnapis: Obseg krize v državi, ki so jo pestili politični, gospodarski in nacionalni problemi, se je prvič izrazito pokazala na protestih leta 1981 na Kosovu, kjer so protestniki zahtevali, da se Kosovu prizna status republike. Krizne razmere, katerih vzrok so bili visoka brezposelnost, neučinkovito gospodarstvo in spori med pripadniki različnih narodov, ki so na Kosovu živeli, je država reševala z represijo. Nad demonstrante je poslala vojsko in tanke.*

* *Tomaž Lavrič, Diareja, »Zlepa ali zgrda« (Mladina, 1988)*

Razsežnost gospodarske krize v Jugoslaviji so razkrili do takrat prikriti podatki o veliki zadolženosti države v tujini. Jugoslavija ni bila več sposobna odplačevati zunanjih dolgov, trgovinski primanjkljaj je bil vse večji, rasli sta nezaposlenost in inflacija[[2]](#footnote-2), ki je leta 1986 presegla sto odstotkov. Po vsej državi, zlasti v južnih republikah, so se začele stavke. Slovenci so bili nezadovoljni predvsem z omejevanjem uvoza, omejevanjem prestopanja meje in težavami, ki jih je povzročalo pomanjkanje naftnih derivatov.

* *Odzivi v časopisju: »Protest pred skupščino« (Večer, 26. 5. 1988, str. 1); »Najdražje mesto je Beograd« (Večer, 18. 11. 1988, str. 4);«Skoraj 6 milijard dinarjev izgub« (Primorske novice, 7. 8. 1987, str. 1); »Iz te moke ne bo kruha« (Večer, 15. 8. 1988, str. 2); »Bencin dražji v Jugoslaviji« (Primorski dnevnik, 2. 1. 1985, str. 1); »Sinoči že 50.000 ljudi« (Večer, 11. 1. 1989, str. 1); »NBJ potrebuje 400 milijonov dolarjev« (Večer, 9. 5. 1989, str. 1); »Začarani krog neuspešnosti« (Večer, 11. 10. 1988, str. 4); »Slovensko javno mnenje 88« (Primorske novice, 8. 7. 1988, str. 3); »Za hrano več, za obleko manj« (Primorske novice, 24. 2. 1987, str. 3)*

*Glavna slika: »Višje plače in drugačno vodstvo« (Večer, 10. 12. 1987, str. 1)*

*Podnapis: Gospodarska kriza je najbolj prizadela industrijski proletariat, ki se je začel upirati. Decembra 1987 so se delavci Litostroja odločili za stavko, ki jo je vodil inženir France Tomšič. Litostrojska stavka predstavlja pomemben korak v procesu nastajanja demokratične zavesti in ukinjanja enopartijskega sistema, saj se je takrat rodila pobuda za ustanovitev socialdemokratske stranke.*

* *Tomaž Lavrič, Diareja, »Delavske stavke« (Mladina, 1988)*
* *»Litostrojčani nad vzroke krize« (Večer, 16. 12. 1989, str. 1); »Višje plače in drugačno vodstvo« (Večer, 10. 12. 1987, str. 1)*

*Podnapis: Vlada je zaradi pomanjkanja naftnih derivatov uvedla bone za nakup bencina in nafte. Poleg tega je stopil v veljavo tudi ukrep »par – nepar«. Ljudje so morali na določene dneve v tednu (glede na zadnjo številko registrske tablice) puščati avtomobile doma. Ukrepi so pomenili velik korak nazaj v kvaliteti življenja ter povzročili hude motnje na tržišču in omejili mobilnost ljudi. Zaradi predpisa so trpele tudi različne gospodarske panoge, na primer turizem, promet in storitve.*

* *Slika: Bon za bencin in bon za dizelsko gorivo (hrani Park vojaške zgodovine Pivka)*
* *Slika: Bon JLA za dizelsko gradivo (hrani Peter Požar)*

Tabela inflacija

|  |  |
| --- | --- |
| *Jugoslovanski zunanji dolg* | *Inflacija* |
| *1975 – 6.584 milijonov $* | *1981 – 45 %* |
| *1979 – 14.592 milijonov $* | *1985 – 80 %* |
|  |  |
| *1983 – 20.501 milijonov $* | *Konec osemdesetih let – hiperinflacija* |

*Vir: Rode Marjan, Koraki v času, 20. stoletje, delovni zvezek, Ljubljana: DZS, 2004, str. 107*

* *Tomaž Lavrič, Diareja, »Vrtoglava inflacija« (Mladina, 1988)*
* *Odzivi v časopisju: »Protiinflacijski program se ruši« (Večer, 9. 1. 1988, str. 1)*
* *Karikatura Inflacija (Primorske novice, 2. 6. 1987, str. 20)*

**Za vedoželjnejše**

Zaradi naraščajoče inflacije je v osemdesetih letih jugoslovanski denar (dinar) hitro izgubljal vrednost. Leta 1986 je tako Jugoslavija dobila bankovec za 20.000 dinarjev. Takrat je njegova vrednost znašala približno 46 dolarjev, leta 1988 pa padla na le nekaj več kot 7 dolarjev. Jugoslavija je takrat dobila nov bankovec za 50.000 dinarjev.

* *Slika: Bankovec za 20.000 dinarjev (hrani Peter Požar)*
* *Tomaž Lavrič, Diareja, »Jugoslovanska valuta izgublja vrednost« (Mladina, 1988)*
* *»Potrebovali bi še večji bankovec« (Večer, 15. 8. 1988, str. 2); »Močan padec vrednosti dinarja« (Primorske novice, 20. 11. 1987, str. 1)*
* *Karikatura Tukaj počiva dinar (Primorske novice, 3. 11. 1987, str. 20)*
* *»Septembra nov bankovec« (Primorske novice, 19. 8. 1988, str. 16)*

*Glavna slika: Franco Juri, »Sklad za nerazvite« (Franco Juri, Jama brez dna, 1990)*

*Podnapis: Za nekdanjo Jugoslavijo je bila značilna izrazito neenakomerna razvitost. Slovenija in Hrvaška sta skupaj zavzemali le nekaj več kot 30 odstotkov ozemlja države, a sta v državno blagajno prispevali prek 40 odstotkov finančnih sredstev. BDP na prebivalca v Sloveniji je bil več kot enkrat večji od jugoslovanskega povprečja. S tem je bila Slovenija najbolj razvita republika Jugoslavije, z najvišjo stopnjo industrijske razvitosti in učinkovitosti gospodarstva ter življenjskega standarda. Zaradi razlik med republikami je bil ustanovljen Sklad za nerazvite, ki naj bi skrbel za uravnotežen gospodarski razvoj celotne države. Razvite republike, predvsem Slovenija, so v sklad prispevale nesorazmerno večji delež kot ostale republike, kar je poglabljalo razhajanja med njimi.*

* *Tomaž Lavrič, Diareja, »Slovenija se upira plačevanju« (Mladina, 1988)*
* *»Neum grajen z denarjem za nerazvite« (Večer, 31. 12. 1988, str. 4)*

Neodločenost in nesposobnost državnega vrha, da bi poiskal uspešne poti iz krize, sta puščali prazen politični prostor, ki so ga začeli zapolnjevati kulturni ustvarjalci in vse bolj opozarjali na probleme države. Raznovrstno opozicijo so sestavljali predvsem mladi, izobraženci in kulturniki. Izhajati so začela dela o dotedaj prepovedanih temah – pobojih nasprotnikov komunizma v prvih povojnih letih, Dachauskih procesih, stalinističnih sodnih procesih v Jugoslaviji, Golem otoku … V Sloveniji so o tabujih in do oblasti kritičnih temah pisale Nova revija, Mladina, Tribuna ter druge mladinske in študentske revije.

* *Karikatura (Večer, 8. 10. 1988, str. 29)*
* *»Dachauski procesi« (Demokracija, št. 15, 17. 4. 1990, str. 4); »Mrtvaški ples na Golem otoku« (Primorske novice, 8. 7. 1988, str. 24)*
* *Slika: Naslovnica 57. številke Nove revije*

*Podnapis: Februarja 1987 je izšla 57. številka Nove revije s podnaslovom Prispevki za slovenski nacionalni program, v katerem so se avtorji zavzemali za demokratične spremembe, večjo samostojnost slovenskega naroda, uporabo slovenskega jezika v vojski in večje pravice za civilno družbo ter pod vprašaj postavljali vodilno vlogo zveze komunistov. Zapisi so sprožili burne odzive tako v Sloveniji kot drugih republikah, nanje pa so postali pozorni tudi tuji mediji.*

* *Slovenski nacionalni program iz Nove revije v celoti*

*Glavna slika: Naslovnica Pisateljske ustave* *(»Gradivo za slovensko ustavo«, Časopis za kritiko znanosti, april 1988)*

*Podnapis: Aprila 1988 so bile v posebni številki Časopisa za kritiko znanosti pod imenom »Gradivo za slovensko ustavo« objavljene »Teze za Ustavo Republike Slovenije«. Ta ustavni osnutek je znan kot »Pisateljska ustava«. Dokument so oblikovali člani Društva slovenskih pisateljev in Slovenskega sociološkega društva. Teze so nastale po tem, ko so bile oblikovane spremembe in dopolnitve Ustave SFRJ, katerih ključen namen je bila popolna centralizacija Jugoslavije. V Pisateljski ustavi so se avtorji zavzeli za parlamentarno demokracijo, delitev oblasti in človekove pravice, v njej pa so zapisane tudi temeljne ustavne vrednote – med drugim pravica slovenskega naroda do samoodločbe, načelo pluralizma in večstrankarskega sistema, načelo pravne države in umeščenost Slovenije v Evropo.*

* *Pisateljska ustava v celoti (»Gradivo za slovensko ustavo«, Časopis za kritiko znanosti, april 1988)*

V Sloveniji so se sredi osemdesetih let zelo okrepila civilna gibanja. Študentsko gibanje je v ospredje postavljalo slabe perspektive mlade generacije in privilegije vojske v družbi, ekološko gibanje je odpiralo vprašanja o jedrski varnosti in onesnaževanju okolja, mirovniško gibanje pa je pripravljalo demonstracije za mir, nasprotovalo nameščanju raket po Evropi in opozarjalo, da ima jugoslovanska vojska vse večje načrte in zahteve. Subkulturna gibanja mladih so s pogostim namigovanjem na umetnost nacistične in fašistične dobe opozarjala na skupne značilnosti totalitarizmov 20. stoletja. Mlade je združevala predvsem vse bolj nezavidljiva socialna stiska in brezperspektivnost.

* *»Mladi so za preživetje« (Primorske novice, 22. 5. 1987, str. 1)*

Vse številčnejše javne kritike na račun oblasti so bile izražene predvsem z odprtimi pismi, pobudami in peticijami. Intelektualci so se zavzemali za spremembo kazenskega zakonika, predvsem 133. člena, ki je predvideval kaznovanje za pisano ali govorjeno besedo, s katero naj bi posameznik širil protidržavno propagando in pozival k spremembi oblasti. Predpisi so onemogočali svobodo govora in tiska. Boj za odpravo 133. člena kazenskega zakonika je postal eden od poglavitnih ciljev civilne družbe.

* *Tomaž Lavrič, Diareja, »Samocenzura« (Mladina, 1988)*
* *Odzivi v časopisju: »Člen 133 pred ukinitvijo« (Večer, 30. 12. 1988, str. 6); »Sporni 133. člen« (Večer, 10. 12. 1988, str. 2)*

*Glavna slika: Skupina Pankrti v študentskem naselju v Rožni dolini 18. aprila 1980 (avtor: Janez Bogataj, hrani Muzej novejše zgodovine Slovenije)*

*Podnapis: Študenti so imeli na voljo vse bolj samostojne medije in možnost oblikovati javno mnenje. V največjem študentskem naselju v Ljubljani je domoval Radio Študent, katerega program se je zelo razlikoval od državnih radijskih programov, saj je spodbujal mladinsko subkulturno dejavnost, rokenrol in od konca sedemdesetih dalje punkovsko gibanje. Slednje so zaznamovali rezkajoči zvoki, temne barve, številne priponke z izzivalnimi slogani ter v krogu zapisana črka A – simbol za anarhijo. Začetnica punka pri nas je bila skupina Pankrti, ki sta jo vodila Peter Lovšin in Gregor Tomc.*

*Posnetek: Reklama »Slovenija, moja dežela«*

*Podnapis: V osemdesetih letih prejšnjega stoletja je nastala velika oglaševalska akcija s sloganom »Slovenija, moja dežela«. Akcija je bila prvotno zasnovana kot promocija slovenskega turizma, a je sprožila izjemen, nepričakovan čustven odziv Slovencev in z ikoničnim lipovim listom postala simbol težnje po samostojni Sloveniji.*

* *Slika: Najbolj slovit in osrednji oglas celotne kampanje »Slovenija, moja dežela« je bil televizijski film »Gostje prihajajo« iz leta 1986. Takrat so začeli množično izdelovati razen promocijski material: priponke, majice, dežnike in druge spominke s slogani in lipovim listom. (Hranita Peter Požar in Maruša Mele Pavlin)*

Oblasti po posameznih republikah so skušale demokratično vrenje ustaviti na različne načine. Na jugovzhodu Jugoslavije so to počele z uporabo sile, v Sloveniji pa to ni bilo več mogoče. Kljub cenzuri in poskusom zastraševanja so se družbenopolitične debate vse pogosteje prenašale na širšo javnost, v polemike in na javne tribune, kjer so sodelovali tako politiki kot kulturni ustvarjalci, študenti in sodelavci različnih revij.

* *Odzivi v časopisju: »Amnestija za nasprotnike« (Večer, 31. 12. 1988, str. 4); »Državna in državljanska varnost« (Večer, 18. 11. 1988, str. 4)*

1. Slobodan Milošević (1941–2006), srbski politik. V drugi polovici osemdesetih let prejšnjega stoletja je bil predsednik Centralnega komiteja Zveze komunistov Srbije, med letoma 1989 in 1997 predsednik Srbije, 1997–2000 pa predsednik Zvezne republike Jugoslavije. Bil je eden ključnih akterjev v Jugoslovanskih vojnah v devetdesetih letih prejšnjega stoletja. Maja 1999 je bil obtožen na Mednarodnem sodišču za vojne zločine na območju nekdanje Jugoslavije. Umrl je v zaporu leta 2006. (Slika: Slobodan Milošević, spletni vir: Wikipedia) [↑](#footnote-ref-1)
2. V tržnem gospodarstvu se cene izdelkov in storitev lahko vedno spremenijo. Nekatere se zvišajo, druge pa znižajo. O inflaciji govorimo takrat, ko pride do splošnega zvišanja cen izdelkov in storitev. Zaradi tega lahko za enako vsoto denarja kupimo manj – denar izgublja svojo vrednost. [↑](#footnote-ref-2)