1. **DEL: PROCESI DEMOKRATIZACIJE**

**Nove politične stranke**

Politične, gospodarske in socialne razmere v jugoslovanski federaciji so se konec osemdesetih hitro slabšale, partijski vrh pa je še vedno vztrajal pri tem, da oblasti ne bo delil z nikomer. V Sloveniji se je iz civilnodružbenih gibanj pospešeno razvijala politična opozicija, ki je zahtevala ukinitev oblastnega monopola zveze komunistov in uvedbo demokracije. Leta 1989 so nastale najpomembnejše slovenske opozicijske stranke. Kljub različnim programom in usmeritvam so si bile njihove temeljne zahteve podobne – zavzemale so se za večjo samostojnost Slovenije in razvoj politične demokracije. Večina novonastalih gibanj in strank je bila do razmer v državi kritična in je zagovarjala spremembe na gospodarskem, zdravstvenem, šolskem, socialnem, vojaškem in zunanjepolitičnem področju, pa tudi tesnejše povezovanje slovenskega in jugoslovanskega prostora z Evropo in svetom.

* *Tomaž Lavrič, Diareja, »Množično ustanavljanje novih strank« (Mladina, 1989)*

Nastanek najpomembnejših opozicijskih strank

|  |  |  |
| --- | --- | --- |
| **Datum nastanka** | **Ime stranke** | **Vodja stranke** |
| 12. maj 1988 | Slovenska kmečka zveza (SZK) in Zveza slovenske kmečke mladine | Ivan Oman |
| 11. januar 1989 | Slovenska demokratična zveza (SDZ) | Dimitrij Rupel |
| 16. februar 1989 | Socialdemokratska zveza Slovenije (SDZS) | France Tomšič |
| 19. marec 1989 | Slovensko krščansko socialno gibanje (SKSG), kasneje Slovenski krščanski demokrati | Peter Kovačič, kasneje Lojze Peterle |
| 28. marec 1989 | Meščanska zelena stranka | Marek Lenardič |
| 11. junij 1989 | Ekološko gibanje oziroma Stranka zelenih Slovenije (ZS) | Dušan Plut |
| 27. december 1989 | Slovenska obrtniška stranka (SOS), kasneje Liberalna stranka | Franc Golja |
| 18. januar 1990 | Sivi panterji | Dragan Černetič |

V prvih mesecih svojega obstoja so se novonastale zveze in gibanja srečevale z različnimi težavami, ki so ovirale njihov obstoj in razvoj. Politično prizorišče je bilo namreč po desetletjih prepovedanega političnega združevanja in enostrankarskega sistema zelo zaprto in okorno. Pripadniki novih strank so bili velikokrat deležni poskusov zastraševanja in so se srečevali s finančnimi težavami. Tudi v medijih, glasnikih vladajoče politike, so naleteli na izrazito odklonilen sprejem.

* *Odzivi v časopisju: »Stare in nove politične stranke« (Družina, 25. 2. 1990, str. 7–10)*

Slovenska kmečka zveza

*Slovenska kmečka zveza z Ivanom Omanom[[1]](#footnote-1) na čelu je nastala 12. maja 1988 in je bila prva politična organizacija v času obnavljanja političnega pluralizma. Zastopala je stanovske interese kmetov, se zavzemala za razvoj kmetij, prenovo zadružništva, pravično davčno politiko, vrnitev krivično odvzete lastnine, skladen regionalni razvoj Slovenije ter tržno gospodarstvo po načelih ekoloških in socialnih smernic. Konec leta 1990 se je zveza preimenovala v Slovensko kmečko zvezo – Ljudsko stranko, po osamosvojitvi pa v Slovensko ljudsko stranko.*

* *Odzivi v časopisju: »Ustanovili kmečki zvezi« (Večer, 13. 5. 1988, str. 2)*

*Posnetek: Ivan Oman (hrani Park vojaške zgodovine Pivka)*

*Podnapis: Ivan Oman na zborovanju v Dornberku 11. novembra 1989*

Slovenska demokratična zveza

*Slovenska demokratična zveza (SDZ) je bila ustanovljena 11. januarja 1989 in je bila prva prava opozicijska politična stranka. V njenem programu so bile zbrane vse zahteve takratne opozicije, med drugim parlamentarna in strankarska demokracija, tržno gospodarstvo in varstvo okolja. Prvi predsednik stranke je postal Dimitrij Rupel[[2]](#footnote-2).*

* *Slika: Ustanovitev slovenske demokratične zveze v Cankarjevem domu 11. januarja 1989 (avtor: Tone Stojko, hrani Muzej novejše zgodovine Slovenije)*

Socialdemokratska zveza Slovenije

*Ideja za ustanovitev Socialdemokratske zveze Slovenije se je porodila že med stavko delavcev Litostroja, decembra 1987. Pobudnikom stavke so se kmalu pridružili tudi ostali somišljeniki in se organizirali v stranko Socialdemokratska zveza Slovenije (SDZS), na čelu katere je bil France Tomšič[[3]](#footnote-3). Stranka si je prizadevala za suvereno državo, večstrankarski parlamentarni sistem, učinkovit gospodarski sistem ter zaščito in varovanje okolja. Leta 1989 je vodenje stranke prevzel Jože Pučnik[[4]](#footnote-4), leto kasneje pa se je zveza preimenovala v Socialdemokratsko stranko Slovenije.*

* *Odzivi v časopisju: »Politična stranka?« (Večer, 17. 2. 1989, str. 3); »Znova socialdemokrati« (Večer, 17. 2. 1989, str. 1); »Do slovenske suverenosti z odločnimi koraki« (Primorske novice, 27. 2. 1990, str. 2)*
* *Posnetek: Jože Pučnik (hrani Park vojaške zgodovine Pivka)*

*Podnapis: Jože Pučnik na zborovanju v Dornberku 11. novembra 1989*

Nastanek slovenskega krščansko-socialnega gibanja

*Pobudo za ustanovitev slovenskega krščansko-socialnega gibanja je podalo uredništvo Revije 2000, urednik Peter Kovačič pa je postal prvi predsednik. V začetku novembra 1989 se je gibanje preimenovalo v Slovenske krščanske demokrate (SKD), položaj predsednika pa je prevzel Lojze Peterle[[5]](#footnote-5). Med drugim je stranka zahtevala pravico do javnega spomina na vse mrtve, rehabilitacijo po krivici obsojenih in odpravo vseh ideoloških ovir v družbi.*

* *»Izjavi kongresa SKD« (Primorske novice, 2. 2. 1990, str. 3); »Novi izzivi in konkurenca idej« (Primorske novice, 30. 1. 1990, str. 3)*

Razlog spreminjajočih se političnih razmer v drugi polovici osemdesetih let so bile tudi spremembe v vodstvih obeh vodilnih slovenskih družbenopolitičnih organizacij. V Zvezi komunistov Slovenije (ZKS) je v nasprotju z ustaljeno prakso začelo prihajati do nesoglasij med starejšimi in mlajšimi politiki. Slednji so vse bolj kritizirali obstoječe razmere in izražali neodobravanje s politiko stranke, kar je pripeljalo do krize in osipa članstva.

Prelomen dogodek v ZKS je bil 14. izredni kongres Zveze komunistov Jugoslavije (ZKJ), 22. januarja 1990 v Beogradu. Slovenski delegati so na njem predlagali demokratične reforme za celotno Jugoslavijo ter reformo federacije in ZKJ, a so bili vsi predlogi zavrnjeni. Zaradi neupoštevanja njenih stališč in zavračanja zahtev je slovenska delegacija protestno zapustila kongres, ki je bil, kot se je pozneje izkazalo, zadnji – Zveza komunistov Jugoslavije je razpadla, Zveza komunistov Slovenije pa se je preoblikovala in preimenovala v Stranko demokratične prenove.

* *Odzivi v časopisju: »Slovenci zapustili kongres« (Večer, 23. 1. 1990, str. 1); »Prav so naredili« (Primorske novice, 26. 1. 1990, str. 3); »Zamrznili odnose z ZKJ« (Večer, 24. 1. 1990, str. 1); »ZKJ še ostaja polarizirana« (Večer, 22. 1. 1990, str. 2); »Stranka demokratične prenove« (Večer, 6. 4. 1990, str. 15); »Se res za ZKJ začenja vse znova?« (Primorske novice, 26. 1. 1990, str. 2*
* *Franco Juri, »Slovenska delegacija zapusti 14. izredni kongres ZKJ«*

Vodstvo Socialistične zveze delovnega ljudstva je leta 1986 prevzel Jože Smole[[6]](#footnote-6), ki je zavzel strpnejšo držo do verujočih. Izboljševanje pogojev za vernike je potekalo v soglasju med Socialistično zvezo delovnega ljudstva Slovenije (SZDLS) in slovensko Rimskokatoliško cerkvijo, ki jo je vodil nadškof Alojzij Šuštar[[7]](#footnote-7). Slednji je lahko leta 1986 prvič po letu 1952, ko je bil božič odpravljen kot dela prost dan, vernikom voščil po radiu. V naslednjih letih so se začele odpirati tudi druge teme v povezavi s Cerkvijo – o božiču kot dela prostem dnevu, možnostih dostopa vernikov do medijev, verski oskrbi zapornikov in bolnikov … Socialistična zveza delovnega ljudstva se je v začetku januarja 1990 preimenovala v Socialistično zvezo Slovenije, nato pa v Socialistično stranko Slovenije.

* *»Danes sprejema svoj politični program« (Primorske novice, 9. 1. 1990, str. 2)*
* *Karikatura Staro za novo (Primorske novice, 30. 1. 1990, str. 6)*

Tudi Zveza socialistične mladine Slovenije je v kontekstu političnih sprememb razvila številne politične pobude in vse bolj kritizirala obstoječi sistem. Podprla je različne alternativne skupine in gibanja ter sodelovala tudi z nastajajočo opozicijo. Skladno s tem je jeseni 1989 predstavila nov pomen svojih kratic – Za svobodo mislečega sveta. V novem programu se je zavzemala za parlamentarno demokracijo, tržno gospodarstvo in ekološko ozaveščenost. Leto kasneje je spremenila ime v Liberalno demokratsko stranko (LDS).

* *»Za mir in spoštovanje različnosti« (Primorske novice, 6. 2. 1990, str. 3); »V ponedeljek ustanovni sestanek zelenih« (Primorske novice, 19. 1. 1990, str. 3)*
* *Tomaž Lavrič, Diareja, »Ustanovljena prva ekološka stranka pri nas« (Mladina, 1989)*
* *Slika: Ustavni amandmaji (vir: Uradni list Socialistične Republike Slovenije, št. 32, 2. 10. 1989)*

Spremembe jugoslovanske ustave iz leta 1974, ki so odpravile temeljna načela federativne ureditve, so v Sloveniji spodbudile nastanek in organiziranje ustavne opozicije. Februarja 1989 je sedem slovenskih društev in organizacij ustanovilo Zbor za ustavo, ki je v naslednjih mesecih pripravil vrsto predlogov za spremembo slovenske ustave. Le-ta naj bi zagotovila politični pluralizem, ekonomsko suverenost in pravico do samoodločbe.

Zbor je s svojimi predlogi glede ustavnih sprememb močno vplival na delo ustavne komisije. Oblikovanje dopolnil k slovenski ustavi je mesece burilo duhove v slovenski javnosti ter sprožalo odločna nasprotovanja najvišjih jugoslovanskih državnih in partijskih oblasti. Enainosemdeset amandmajev, ki so bili sprejeti 27. septembra 1989, je temeljno spremenilo republiško ustavo in pomenilo velik korak v smeri večstrankarske parlamentarne demokracije.

Z dopolnili je bila uveljavljena pravica slovenskega naroda do samoodločbe in pravica, da lahko izredne razmere v Sloveniji razglasi le slovenska skupščina. Amandmaji so določali tudi, da v družbenopolitičnem življenju enakopravno sodelujejo vse organizacije delovnih ljudi in občanov, ki delujejo v skladu z ustavo, s čimer je bila odprta možnost za delovanje političnih strank. Nadalje je bil za uresničevanje suverenih pravic Slovenije uveden referendum, kot državna himna pa je bila določena Zdravljica. Drugi ustavni amandmaji so omogočali prehod iz socialističnega v tržno gospodarstvo ter zmanjšali nekatere pristojnosti federacije v Sloveniji, odpravljena pa je bila tudi smrtna kazen.

*Dokument: Zakon o himni (hrani Državni zbor Republike Slovenije)*

*Slika: Zakon o volitvah v skupščine, 27. december 1989 (hrani Državni zbor Republike Slovenije); Zakon o političnem združevanju (hrani Državni zbor Republike Slovenije)*

*Skupščina socialistične republike Slovenije je 27. decembra 1989 sprejela Zakon o volitvah v skupščine in Zakon o političnem združevanju.*

* *»Politika iz podjetij« (Primorske novice, 5. 1. 1990, str. 19)*
* *Tomaž Lavrič, »Politika izgublja podporo ljudstva« (Mladina, 1988)*

1. Ivan Oman (1929–2019), slovenski politik. Leta 1988 je prevzel vodenje iniciativnega odbora za ustanovitev Slovenske kmečke zveze in bil izvoljen za njenega predsednika. Sodeloval je pri vseh večjih dogodkih demokratizacije in osamosvajanja Slovenije. Bil je podpredsednik Demosa in sodeloval tudi pri ustanavljanju ostalih pomladnih strank. Leta 1990 je bil izvoljen za člana predsedstva Republike Slovenije, po osamosvojitvi leta 1992 pa za poslanca prvega Državnega zbora Republike Slovenije. Ivan Oman je prejemnik državnega odlikovanja Zlati častni znak svobode Republike Slovenije, in sicer za izjemne zasluge pri obrambi svobode in uveljavljanju suverenosti Republike Slovenije. (Slika: Ivan Oman, avtor: Igor Napast, spletni vir: Večer) [↑](#footnote-ref-1)
2. Dimitrij Rupel (1946–), slovenski sociolog, politik, diplomat, pisatelj, dramatik, urednik in publicist. Bil je profesor na Fakulteti za sociologijo, politične vede in novinarstvo ter sodeloval v uredništvih več revij, med drugim Nove revije. Leta 1989 je bil med ustanovitelji stranke Slovenska demokratična zveza, med letoma 1990 in 1992 pa je bil prvi zunanji minister Republike Slovenije. Leta 1992 je bil izvoljen v prvi Državni zbor Republike Slovenije, decembra 1994 pa je bil izvoljen za ljubljanskega župana. Kasneje je opravljal funkciji veleposlanika Republike Slovenije v ZDA in ministra za zunanje zadeve ter kot posebni odposlanec za zunanje zadeve in svetovalec sodeloval v kabinetu predsednika vlade. (Slika: Dimitrij Rupel, spletni vir: Dnevnik) [↑](#footnote-ref-2)
3. France Tomšič (1937–2010), slovenski sindikalni voditelj in politik. Po izobrazbi je bil strojni inženir. Decembra 1987, ko je bil še zaposlen v Litostroju, je vodil stavko tamkajšnjih delavcev. Bil je prvi predsednik Socialdemokratske zveze Slovenije. S sodelavko Alenko Orel je ustanovil prvo demokratično sindikalno centralo v Slovenji, Konfederacijo novih sindikatov Slovenije – KNSS Neodvisnost. (Slika: France Tomšič, spletni vir: sds.si) [↑](#footnote-ref-3)
4. Jože Pučnik (1932–2003), slovenski politik in sociolog. Zaradi kritičnih objav proti oblasti v Novi reviji in Perspektivah je bil v šestdesetih letih prejšnjega stoletja zaprt, potem pa je emigriral v Nemčijo. Tam je ponovno doštudiral, saj mu jugoslovanske oblasti niso hotele izdati potrdila o diplomi, in kasneje tudi doktoriral. Konec osemdesetih se je vrnil v Slovenijo in postal vodja koalicije Demos, ki je na prvih svobodnih volitvah leta 1990 zmagala in Slovenijo povedla na pot demokratizacije in tržnega gospodarstva. Jože Pučnik je kandidiral tudi na takratnih predsedniških volitvah, a je izgubil proti Milanu Kučanu, ki je postal prvi predsednik Republike Slovenije. Pučnik danes velja za enega od idejnih očetov slovenske osamosvojitve. (Slika: Jože Pučnik, vir: Reporter) [↑](#footnote-ref-4)
5. Lojze Peterle (1948–), slovenski politik. V politično dogajanje se je vključil v osemdesetih letih, najprej prek Revije 2000 in Odbora za varstvo človekovih pravic. Bil je soustanovitelj slovenskega krščansko-socialnega gibanja, nato pa predsednik stranke Slovenski krščanski demokrati. Leta 1990 se je stranka priključila koaliciji Demos in na prvih večstrankarskih volitvah prejela največ glasov – Lojze Peterle je zato postal predsednik prve slovenske demokratično izvoljene vlade. Po osamosvojitvi Slovenije je postal podpredsednik vlade in zunanji minister. Kasneje je postal poslanec Evropskega parlamenta, leta 2007 pa je kandidiral tudi na predsedniških volitvah. (Slika: Lojze Peterle, spletni vir: es.electionsmeter.com) [↑](#footnote-ref-5)
6. Jože Smole (1927–1996), slovenski novinar in politik. Sodeloval je v NOB, po vojni pa nadaljeval z novinarstvom pri različnih revijah (Mladina, Tanjug, Borba, Delo) in bil predsednik Zveze novinarjev Jugoslavije. Med letoma 1968 in 1970 je bil Titov osebni tajnik in vodja kabineta predsednika republike. Bil je tudi jugoslovanski veleposlanik na Japonskem in v Sovjetski zvezi, nato pa član predsedstva Centralnega komiteja Zveze komunistov Jugoslavije. Na položaju predsednika Socialistične zveze delovnega ljudstva Slovenije je kot eden prvih vodil dialog z drugače mislečimi in odobraval demokratizacijo. Bil je tudi poslanec v skupščini Socialistične republike Slovenije. (Slika: Jože Smole, spletni vir: Wikipedia) [↑](#footnote-ref-6)
7. Alojzij Šuštar (1920–2007), slovenski duhovnik in ljubljanski nadškof. V Rimu, kjer so ga posvetili v duhovnika, je doktoriral iz teologije. Služboval je v Švici, predaval pa tudi v Nemčiji, Avstriji, Italiji in Franciji. Od leta 1971 do 1976 je bil stalni tajnik Sveta evropskih škofovskih konferenc (CCEE), leta 1980 pa ga je papež Janez Pavel II. imenoval za ljubljanskega nadškofa in metropolita. Bil je ustanovitelj in predsednik Slovenske škofovske konference, obenem pa tudi podpredsednik Sveta evropskih škofovskih konferenc. Nadškof Šuštar je pomembno podprl proces demokratizacije in osamosvojitve Slovenije ter s svojimi povezavami pripomogel k njenem mednarodnem priznanju. (Slika: Alojzij Šuštar, spletni vir: Lokalno.si) [↑](#footnote-ref-7)