1. **DEL: RAZGLASITEV SAMOSTOJNOSTI**

**Razglasitev samostojnosti**

V času pospešenega reševanja vprašanj glede slovenske gospodarske in socialne politike, proračuna in vojske ter vse večjih groženj JLA in dokončnega propada dogovorov o konfederaciji so se v začetku maja v Skupščini Republike Slovenije nadaljevale priprave na osamosvojitev. Slovensko gospodarstvo je postopoma izstopalo iz jugoslovanskega gospodarskega sistema, dokončno je bil oblikovan lastni obrambni sistem, v skupščini je bilo sprejetih več amandmajev k slovenski ustavi iz leta 1974, s čimer je bila postavljena pravna podlaga za osamosvojitev.

V maju in juniju 1991 so bili postopoma sprejeti sveženj bančne zakonodaje, zakoni o državljanstvu, potnih listinah, varovanju meje, zunanjih zadevah in drugi. Vlada je pripravila zasnovo osamosvojitvenega projekta, razdružitev pa naj bi potekala sporazumno. Sprejet je bil tudi ustavni zakon o ljudski obrambi, ki je v celoti prenesel pristojnosti zveznih organov na republiške. Nerešena pa so ostajala vprašanja glede meje s Hrvaško, delitve skupnega jugoslovanskega imetja in novega slovenskega denarja.

* *Dokumenti: Zakon o potnih listinah državljanov Republike Slovenije, 5. junij 1991 (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*); Zakon o državljanstvu Republike Slovenije, 5. junij 1991 (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*); Zakon o kreditnih poslih s tujino, 30. maj 1991 (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*); Zakon o Banki Slovenije, 5. junij 1991 (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*); Zakon o nadzoru državne meje, 5. junij 1991 (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*)*
* *Odzivi v časopisju: »Potni list, tablice in grbi« (Primorske novice, 4. 6. 1991, str. 9); »Nepreudarno osamosvajanje« (Delo, 3. 6. 1991, str. 2); »Skupščina izpolnila svoj mandat« (Primorske novice, 28. 6. 1991, str. 1)*

*Podnapis: Tik pred razglasitvijo samostojnosti je Skupščina Republike Slovenije žgoče razpravljala o vprašanju nove slovenske zastave in grba. Določena sta bila v t. i. amandmaju C, ki je bil sprejet 24. junija, ko je bila predstavljena tudi Deklaracija o neodvisnosti.*

* *Dokument: Amandma C (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*)*
* *Odzivi v časopisju: »Bomo dobili nove simbole?« (Večer, 19. 6. 1991, str. 1); »Kakšen bo novi grb Slovenske države« (Delo, 29. 5. 1991, str. 1); »Grb« (Primorske novice, 25. 6. 1991, str. 31); »Slovenija odkačena« (Primorske novice, 21. 6. 1991, str. 1); »Še brez grba in zastave« (Primorske novice, 21. 6. 1991, str. 2)*

Skupščina Republike Slovenije je dan pred iztekom šestmesečnega roka, postavljenega za uresničitev plebiscitarne odločitve, 25. junija, sprejela Temeljno ustavno listino o samostojnosti in neodvisnosti Republike Slovenije, ustavni zakon za njeno izvedbo in Deklaracijo o neodvisnosti. Slovenija je s tem postala samostojna in neodvisna država, prevzela je pristojnosti federacije na svojem ozemlju, določila državne meje ter zagotovila varstvo človekovih pravic in temeljnih svoboščin vsem osebam na njenem ozemlju. Nastala je nova suverena država – Republika Slovenija.

* *Dokumenti: Temeljna ustavna listina o samostojnosti in neodvisnosti Republike Slovenije (hrani Državni zbor Republike Slovenije); Ustavni zakon za izvedbo Temeljne ustavne listine o samostojnosti in neodvisnosti Republike Slovenije (vir: Služba Vlade Republike Slovenije za zakonodajo, dostopno na* [*https://www.gov.si/teme/osamosvojitveni-akti-republike-slovenije/*](https://www.gov.si/teme/osamosvojitveni-akti-republike-slovenije/)*); Deklaracija o neodvisnosti (hrani Državni zbor Republike Slovenije)*
* *Slika: France Bučar v Skupščini Republike Slovenije 25. junija 1991 (avtor: Nace Bizilj, hrani Muzej novejše zgodovine Slovenije)*
* *Govor Milana Kučana 25. junija 1991*
* *Odzivi v časopisju: »Jutri rojstvo neodvisne Slovenije« (Delo, 25. 6. 1991, str. 1); »Osamosvojitev bo Slovenija proslavila« (Delo, 25. 6. 1991, str. 3); 26. junij v znamenju lipe in kresov« (Primorske novice, 25. 6. 1991, str. 10); »Ob razglasitvi slovenske države« (Primorske novice, 25. 6. 1991, str. 8); »Samostojna Slovenija!« (Primorske novice, 25. 6. 1991, str. 25); »Slovenija« (Primorske novice, 25. 6. 1991, str. 25)*
* *Karikatura Osamosvojitev (Primorske novice, 11. 7. 1991, str. 12)*

Samostojna Slovenija je bila kljub nasprotovanju jugoslovanskih oblasti in zadržanosti mednarodne skupnosti slovesno razglašena na zborovanju na Trgu republike v Ljubljani 26. junija 1991. Na slovesnosti je potekal postroj častne čete Slovenske Teritorialne obrambe, ki ga je vodil podpolkovnik Anton Krković[[1]](#footnote-1), ljubljanski nadškof Šuštar pa je blagoslovil lipo, ki so jo zasadili ob tej priložnosti. V zgodovino razglasitve samostojne Slovenije pa so se verjetno najbolj vtisnile besede predsednika Milana Kučana: »Danes so dovoljene sanje, jutri je nov dan.«

* *Slika: Razglasitev samostojne Slovenije na Trgu republike v Ljubljani (avtor: Marjan Garbajs, hrani Park vojaške zgodovine Pivka)*
* *Govor Milana Kučana 26. junija 1991*
* *Posnetek: Dvig slovenske zastave na Trgu republike (arhiv RTV Slovenija)*
* *Odzivi v časopisju: »Republika Slovenija samostojna« (Delo, 26. 6. 1991, str. 1); »Slovenija in Hrvaška novi državi« (Večer, 26. 6. 1991, str. 1); »Slovenija je samostojna!« (Delo, posebna izdaja, 26. 6. 1991, str. 1); »Slovesno kljub grožnjam« (Večer, 27. 6. 1991, str. 1); »V imenu slovenske očetnjave« (Družina, 7. 7. 1991, str. 7)*

1. Anton Krković (1956–), slovenski častnik in veteran vojne za Slovenijo. V naraščajočem konfliktu med Republiko Slovenijo in zvezno jugoslovansko vlado je bil pobudnik ustanovitve Manevrske strukture narodne zaščite, s formiranjem 1. specialne brigade MORiS pa je prevzel njeno poveljevanje. Je nosilec različnih odlikovanj, med drugim Srebrnega častnega znaka svobode Republike Slovenije. Leta 1993 je bil povišan v brigadirja. (Slika: Anton Krković, avtor: Marijan Garbajs, hrani Park vojaške zgodovine Pivka) [↑](#footnote-ref-1)